L-intelliġenza artifiċjali fl-edukazzjoni, fil-kultura u fis-settur awdjoviżiv Kumitat għall-Kultura u l-Edukazzjoni Riżoluzzjoni tal-Parlament Ewropew tad-19 ta' Mejju 2021 dwar l-intelliġenza artifiċjali fl-edukazzjoni, fil-kultura u fis-settur awdjoviżiv (2020/2017(INI)) Il-Parlament Ewropew, - wara li kkunsidra l-Karta tad-Drittijiet Fundamentali tal-Unjoni Ewropea (il-"Karta"), – – wara li kkunsidra l-Artikoli 165, 166 u 167 tat-Trattat dwar il-Funzjonament tal-Unjoni Ewropea, – wara li kkunsidra l-konklużjonijiet tal-Kunsill tad-9 ta' Ġunju 2020 dwar it-tiswir tal-futur diġitali tal-Ewropa, – wara li kkunsidra l-opinjoni tal-Kumitat Ekonomiku u Soċjali Ewropew tad-19 ta' Settembru 2018 dwar id-disparità diġitali bejn is-sessi, – wara li kkunsidra l-proposta tal-Kummissjoni għal regolament tal-Parlament Ewropew u tal-Kunsill tas-6 ta' Ġunju 2018 li jistabbilixxi l-programm Ewropa Diġitali għall-perjodu 2021-2027 (COM(2018)0434), – wara li kkunsidra l-komunikazzjoni tal-Kummissjoni tat-30 ta' Settembru 2020, bit-titolu "Pjan ta' Azzjoni dwar l-Edukazzjoni Diġitali 2021-2027: Tfassil mill-ġdid tal-edukazzjoni u t-taħriġ għall-era diġitali" (COM(2020)0624), – wara li kkunsidra l-komunikazzjoni tal-Kummissjoni tat-30 ta' Settembru 2020 dwar il-kisba taż-Żona Ewropea tal-Edukazzjoni sal-2025 (COM(2020)0625), – wara li kkunsidra r-rapport tal-Kummissjoni tad-19 ta' Frar 2020 dwar l-implikazzjonijiet tas-sigurtà u tar-responsabbiltà tal-Intelliġenza Artifiċjali, tal-Internet tal-Oġġetti u tar-Robotika (COM(2020)0064), – wara li kkunsidra l-White Paper tal-Kummissjoni tad-19 ta' Frar 2020 "L-Intelliġenza Artifiċjali – Approċċ Ewropew għall-eċċellenza u għall-fiduċja" (COM(2020)0065), – wara li kkunsidra l-komunikazzjoni tal-Kummissjoni tad-19 ta' Frar 2020 dwar Strateġija Ewropea għad-data (COM(2020)0066), – wara li kkunsidra l-komunikazzjoni tal-Kummissjoni tal-25 ta' April 2018 bit-titolu "L-Intelliġenza Artifiċjali għall-Ewropa" (COM(2018)0237), – wara li kkunsidra l-komunikazzjoni tal-Kummissjoni tas-17 ta' Jannar 2018 dwar il-Pjan ta' Azzjoni għall-Edukazzjoni Diġitali (COM(2018)0022), – wara li kkunsidra r-rapport tat-8 ta' April 2019 intitolat "Linji Gwida dwar l-Etika għal IA Affidabbli" tal-Grupp ta' Esperti ta' Livell Għoli dwar l-Intelliġenza Artifiċjali, – wara li kkunsidra r-riżoluzzjoni tiegħu tat-12 ta' Frar 2019 dwar politika industrijali Ewropea komprensiva dwar l-intelliġenza artifiċjali u r-robotika, – wara li kkunsidra r-riżoluzzjoni tiegħu tal-11 ta' Settembru 2018 dwar l-ugwaljanza tal-lingwi fl-era diġitali, – wara li kkunsidra r-riżoluzzjoni tiegħu tat-12 ta' Ġunju 2018 dwar il-modernizzazzjoni tal-edukazzjoni fl-UE, – wara li kkunsidra r-riżoluzzjoni tiegħu tas-16 ta' Frar 2017 b'rakkomandazzjonijiet lill-Kummissjoni dwar Regoli ta' Dritt Ċivili dwar ir-Robotika, – wara li kkunsidra r-riżoluzzjoni tiegħu tal-1 ta' Ġunju 2017 dwar id-diġitalizzazzjoni tal-industrija Ewropea, – wara li kkunsidra t-tgħarrif tad-Dipartiment Tematiku għall-Politiki Strutturali u ta' Koeżjoni tiegħu ta' Mejju 2020 dwar l-użu tal-intelliġenza artifiċjali fis-setturi kulturali u kreattivi, – wara li kkunsidra l-analiżi fil-fond tad-Dipartiment Tematiku għall-Politiki Strutturali u ta' Koeżjoni tiegħu ta' Mejju 2020 dwar l-użu tal-intelliġenza artifiċjali fis-settur awdjoviżiv, – wara li kkunsidra l-istudju tad-Dipartiment Tematiku tiegħu għad-Drittijiet taċ-Ċittadini u l-Affarijiet Kostituzzjonali ta' April 2020 dwar l-edukazzjoni u l-impjieg tan-nisa fix-xjenza, it-teknoloġija u l-ekonomija diġitali, inkluża l-IA u l-influwenza tagħha fuq l-ugwaljanza bejn il-ġeneri, – wara li kkunsidra l-Artikolu 54 tar-Regoli ta' Proċedura tiegħu, – wara li kkunsidra l-opinjonijiet tal-Kumitat għal-Libertajiet Ċivili, il-Ġustizzja u l-Intern, il-Kumitat għas-Suq Intern u l-Protezzjoni tal-Konsumatur, il-Kumitat għall-Affarijiet Legali u l-Kumitat għad-Drittijiet tan-Nisa u l-Ugwaljanza bejn is-Sessi, – wara li kkunsidra r-rapport tal-Kumitat għall-Kultura u l-Edukazzjoni (A9-0127/2021), A. billi t-teknoloġiji tal-intelliġenza artifiċjali (IA), li jista' jkollhom impatt dirett fuq is-soċjetajiet tagħna, qed jiġu żviluppati b'pass imgħaġġel u qed jintużaw dejjem aktar fi kważi l-oqsma kollha ta' ħajjitna, inklużi l-edukazzjoni, il-kultura u s-settur awdjoviżiv; billi l-IA etika x'aktarx li tgħin biex ittejjeb il-produttività tax-xogħol u tgħin biex taċċelera t-tkabbir ekonomiku; B. billi l-iżvilupp, l-introduzzjoni u l-użu tal-IA, inklużi s-software, l-algoritmi u d-data użati u prodotti minnha, għandhom ikunu ggwidati mill-prinċipji etiċi tat-trasparenza, l-ispjegabbiltà, l-ekwità, l-obbligu ta' rendikont u r-responsabbiltà; C. billi l-investiment pubbliku fl-IA fl-Unjoni ilu ferm li waqa' lura meta mqabbel ma' ekonomiji oħra ewlenin; billi s-sottoinvestiment fl-IA x'aktarx li jkollu impatt fuq il-kompetittività tal-Unjoni fis-setturi kollha; D. billi approċċ integrat għall-IA u d-disponibbiltà, il-ġbir u l-interpretazzjoni ta' data ta' kwalità għolja, affidabbli, ekwa, trasparenti, affidabbli, sigura u kompatibbli huma essenzjali għall-iżvilupp ta' IA etika; E. billi l-Artikolu 21 tal-Karta jipprojbixxi d-diskriminazzjoni fuq firxa wiesgħa ta' raġunijiet; billi l-forom multipli ta' diskriminazzjoni m'għandhomx jiġu replikati fl-iżvilupp, fl-introduzzjoni u fl-użu tas-sistemi tal-IA; F. billi l-ugwaljanza bejn il-ġeneri hija prinċipju fundamentali tal-Unjoni minqux fit-Trattati u għandu jiġi rifless fil-politiki kollha tal-UE, inkluż fl-edukazzjoni, fil-kultura u fis-settur awdjoviżiv, kif ukoll fl-iżvilupp tat-teknoloġiji bħall-IA; G. billi l-esperjenzi tal-passat, speċjalment fl-oqsma tekniċi, urew li l-iżviluppi u l-innovazzjonijiet spiss huma bbażati prinċipalment fuq data dwar l-irġiel u li l-ħtiġijiet tan-nisa mhumiex riflessi għalkollox; billi l-indirizzar ta' dawn il-preġudizzji jirrikjedi viġilanza akbar, soluzzjonijiet tekniċi u l-iżvilupp ta' rekwiżiti ċari tal-ekwità, l-obbligu ta' rendikont u t-trasparenza; H. billi settijiet tad-data mhux kompluti u impreċiżi, in-nuqqas ta' data diżaggregata skont il-ġeneru u algoritmi inkorretti jistgħu jiffalsifikaw l-ipproċessar ta' sistema tal-IA u jipperikolaw il-kisba tal-ugwaljanza bejn il-ġeneri fis-soċjetà; billi d-data dwar gruppi żvantaġġati u forom intersezzjonali ta' diskriminazzjoni għandha t-tendenza li tkun inkompleta u saħansitra nieqsa; I. billi l-inugwaljanzi bejn il-ġeneri, l-istereotipi u d-diskriminazzjoni jistgħu jinħolqu u jiġu replikati wkoll permezz tal-lingwa u l-immaġni mxerrda mill-midja u mill-applikazzjonijiet li jaħdmu bl-IA; billi l-edukazzjoni, il-programmi kulturali u l-kontenut awdjoviżiv għandhom influwenza konsiderevoli fit-tiswir tat-twemmin u tal-valuri tan-nies u huma għodda fundamentali għall-ġlieda kontra l-istereotipi tal-ġeneru, it-tnaqqis tad-distakk diġitali bejn il-ġeneri u l-istabbiliment ta' mudelli eżemplari b'saħħithom; billi jrid ikun stabbilit qafas etiku u regolatorju qabel ma jiġu implimentati soluzzjonijiet awtomatizzati għal dawn l-oqsma ewlenin fis-soċjetà; J. billi x-xjenza u l-innovazzjoni jistgħu jġibu benefiċċji li jbiddlu l-ħajja, speċjalment għal dawk li jinsabu l-aktar lura, bħan-nisa u l-bniet li jgħixu f'żoni remoti; billi l-edukazzjoni xjentifika hija importanti biex jinkisbu ħiliet, xogħol deċenti u impjiegi tal-futur, kif ukoll biex jitkissru l-istereotipi tal-ġeneru li jqisu dawn bħala oqsma stereotipikament maskili; billi x-xjenza u l-ħsieb xjentifiku huma essenzjali għall-kultura demokratika, li min-naħa tagħha hija fundamentali għall-avvanz tal-ugwaljanza bejn il-ġeneri; K. billi fl-UE mara waħda minn kull għaxra diġà sofriet xi forma ta' vjolenza ċibernetika mill-età ta' 15-il sena, u l-fastidju ċibernetiku għadu joħloq tħassib fl-iżvilupp tal-IA, inkluż fl-edukazzjoni; billi l-vjolenza ċibernetika spiss tkun diretta lejn in-nisa fil-ħajja pubblika, bħall-attivisti, il-politiċi nisa u personalitajiet pubbliċi oħra; billi l-IA u teknoloġiji emerġenti oħra jista' jkollhom rwol importanti fil-prevenzjoni tal-vjolenza ċibernetika fuq in-nisa u l-bniet u fl-edukazzjoni tan-nies; L. billi l-Unjoni u l-Istati Membri tagħha għandhom responsabbiltà partikolari li jisfruttaw, jippromwovu u jsaħħu l-valur miżjud tat-teknoloġiji tal-IA u li jiżguraw li dawn it-teknoloġiji jkunu sikuri u jservu l-benesseri u l-interess ġenerali tal-Ewropej; billi dawn it-teknoloġiji jistgħu jagħtu kontribut enormi biex jintlaħaq l-għan komuni tagħna li ntejbu l-ħajja taċ-ċittadini tagħna u nrawmu l-prosperità fl-Unjoni billi ngħinu fl-iżvilupp ta' strateġiji u innovazzjoni aħjar f'għadd ta' oqsma, jiġifieri fl-edukazzjoni, il-kultura u s-settur awdjoviżiv; M. billi l-biċċa l-kbira tal-IA hija bbażata fuq software b'sors miftuħ, li jfisser li l-kodiċijiet tas-sors jistgħu jiġu spezzjonati, modifikati u mtejba; N. billi ċerti aġġustamenti għal strumenti leġiżlattivi eżistenti speċifiċi tal-UE jistgħu jkunu meħtieġa biex jirriflettu t-trasformazzjoni diġitali u jindirizzaw sfidi ġodda li jirriżultaw mill-użu tat-teknoloġiji tal-IA fl-edukazzjoni, fil-kultura u fis-settur awdjoviżiv, bħall-protezzjoni tad-data personali u l-privatezza, il-ġlieda kontra d-diskriminazzjoni, il-promozzjoni tal-ugwaljanza bejn il-ġeneri, u r-rispett tad-drittijiet ta' proprjetà intellettwali (DPI ), il-protezzjoni ambjentali u d-drittijiet tal-konsumaturi; O. billi huwa importanti li s-settur awdjoviżiv jingħata aċċess għad-data mill-pjattaformi globali u l-atturi ewlenin sabiex jiġu żgurati kundizzjonijiet ekwivalenti; P. billi l-IA u l-applikazzjonijiet jew l-invenzjonijiet futuri magħmula bl-għajnuna tal-IA jista' jkollhom natura doppja, simili għal kwalunkwe teknoloġija oħra; billi l-IA u t-teknoloġiji relatati jqajmu ħafna tħassib rigward l-etika u t-trasparenza tal-iżvilupp, l-introduzzjoni u l-użu tagħhom, partikolarment dwar il-ġbir, l-użu u t-tixrid tad-data; billi l-benefiċċji u r-riskji tat-teknoloġiji tal-IA fl-edukazzjoni, il-kultura u s-settur awdjoviżiv iridu jiġu vvalutati b'attenzjoni u l-effetti tagħhom fuq l-aspetti kollha tas-soċjetà jridu jiġu analizzati bir-reqqa u kontinwament, mingħajr ma jiġi mminat il-potenzjal tagħhom; Q. billi l-edukazzjoni għandha l-għan li tikseb il-potenzjal uman, il-kreattività u l-bidla soċjali awtentika, filwaqt li l-użu ħażin tas-sistemi tal-IA mmexxija mid-data jista' jfixkel l-iżvilupp uman u soċjali; R. billi l-edukazzjoni u l-opportunitajiet edukattivi huma dritt fundamentali; billi l-iżvilupp, l-introduzzjoni u l-użu tat-teknoloġiji tal-IA fis-settur tal-edukazzjoni għandhom jiġu kklassifikati bħala ta' riskju għoli u soġġetti għal rekwiżiti aktar stretti dwar is-sikurezza, it-trasparenza, l-ekwità u l-obbligu ta' rendikont; S. billi konnettività pervażiva ta' kwalità għolja, rapida u sigura, il-broadband, in-networks b'kapaċità għolja, l-għarfien espert fl-IT, il-ħiliet diġitali, it-tagħmir u l-infrastruttura diġitali, kif ukoll l-aċċettazzjoni mis-soċjetà u qafas ta' politika mmirat u akkomodanti, huma wħud mill-prekundizzjonijiet għall-introduzzjoni wiesgħa u b'suċċess tal-IA fl-Unjoni; billi huwa essenzjali li tali infrastruttura u tagħmir jiġu introdotti b'mod ugwali madwar l-Unjoni sabiex jiġi indirizzat id-distakk diġitali persistenti bejn ir-reġjuni u ċ-ċittadini tagħha; T. billi l-indirizzar tad-distakk bejn il-ġeneri fis-suġġetti tax-xjenza, it-teknoloġija, l-inġinerija, l-arti u l-matematika (STEAM) huwa neċessità assoluta biex jiġi żgurat li s-soċjetà kollha kemm hi tkun rappreżentata b'mod ugwali u ekwu meta jiġu żviluppati, introdotti u użati t-teknoloġiji tal-IA, inklużi s-software, l-algoritmi u d-data użati u prodotti minnhom; U. billi huwa essenzjali li jiġi żgurat li l-persuni kollha fl-Unjoni jiksbu l-ħiliet meħtieġa minn età bikrija sabiex jifhmu aħjar il-kapaċitajiet u l-limitazzjonijiet tal-IA, biex iħejju ruħhom għaż-żieda fil-preżenza tal-IA u tat-teknoloġiji relatati fl-aspetti kollha tal-attività tal-bniedem, u biex ikunu jistgħu jħaddnu bis-sħiħ l-opportunitajiet li joffru; billi l-akkwist mifrux tal-ħiliet diġitali madwar il-partijiet kollha tas-soċjetà fl-Unjoni huwa prekundizzjoni għall-kisba ta' trasformazzjoni diġitali ekwa li tkun ta' benefiċċju għal kulħadd; V. billi, fid-dawl ta' dak l-għan, l-Istati Membri għandhom jinvestu fl-edukazzjoni diġitali u fit-taħriġ tal-midja, billi jgħammru lill-iskejjel bl-infrastruttura xierqa u bl-apparati finali meħtieġa, u jagħmlu enfasi akbar fuq it-tagħlim tal-ħiliet u l-kapaċitajiet diġitali bħala parti mill-kurrikuli tal-iskejjel; W. billi l-IA u t-teknoloġiji relatati jistgħu jintużaw biex itejbu l-metodi ta' tagħlim u apprendiment, l-aktar billi jgħinu lis-sistemi edukattivi jużaw id-data ekwa biex itejbu l-ekwità u l-kwalità fl-edukazzjoni, filwaqt li jippromwovu kurrikuli magħmula apposta u aċċess aħjar għall-edukazzjoni, u jtejbu u jawtomatizzaw ċerti kompiti amministrattivi; billi l-aċċess ugwali u ekwu għat-teknoloġiji diġitali u l-konnettività b'veloċità għolja huma meħtieġa sabiex l-użu tal-IA jkun ta' benefiċċju għas-soċjetà kollha; billi huwa tal-akbar importanza li jiġi żgurat li l-edukazzjoni diġitali tkun aċċessibbli għal kulħadd, inklużi dawk li ġejjin minn ambjenti żvantaġġati u l-persuni b'diżabilità; billi l-eżiti tat-tagħlim ma jiddependux fuq it-teknoloġija per se, iżda fuq kif l-għalliema jistgħu jużaw it-teknoloġija b'mod sinifikanti mil-lat pedagoġiku; X. billi l-IA għandha potenzjal partikolari li toffri soluzzjonijiet għall-isfidi ta' kuljum tas-settur tal-edukazzjoni bħall-personalizzazzjoni tal-apprendiment, il-monitoraġġ tad-diffikultajiet fl-apprendiment, l-awtomatizzazzjoni tal-kontenut/għarfien speċifiku għas-suġġett, l-għoti ta' taħriġ professjonali aħjar u appoġġ għat-tranżizzjoni lejn soċjetà diġitali; Y. billi l-IA jista' jkollha applikazzjonijiet prattiċi f'termini ta' tnaqqis tax-xogħol amministrattiv tal-edukaturi u tal-istituzzjonijiet edukattivi, u b'hekk ikun hemm aktar ħin għall-attivitajiet ċentrali tat-tagħlim u l-apprendiment tagħhom; Z. billi applikazzjonijiet ġodda fl-edukazzjoni bbażati fuq l-IA qed jiffaċilitaw il-progress f'varjetà ta' dixxiplini, bħat-tagħlim tal-lingwi u l-matematika; AA. billi l-esperjenzi ta' apprendiment personalizzati bbażati fuq l-IA jistgħu mhux biss jgħinu biex tiżdied il-motivazzjoni tal-istudenti u jippermettulhom jilħqu l-potenzjal sħiħ tagħhom, iżda wkoll biex inaqqsu r-rati ta' tluq bikri mill-iskola; AB. billi l-IA tista' tgħin dejjem aktar lill-għalliema biex itejbu l-effikaċja tagħhom bis-saħħa ta' fehim aħjar tal-metodi u l-istili ta' apprendiment tal-istudenti u tgħinhom jidentifikaw diffikultajiet fit-tagħlim u jivvalutaw aħjar il-progress individwali; AC. billi s-suq tax-xogħol diġitali tal-Unjoni huwa nieqes minn kważi nofs miljun espert fix-xjenzi tal-big data u fl-analiżi tad-data, li huma intrinsiċi għall-iżvilupp u l-użu ta' IA ta' kwalità u affidabbli; AD. billi l-applikazzjoni tal-IA fl-edukazzjoni tqajjem tħassib dwar l-użu etiku tad-data, id-drittijiet tal-istudenti, l-aċċess tad-data u l-protezzjoni tad-data personali u għalhekk tinvolvi riskji għad-drittijiet fundamentali bħall-ħolqien ta' mudelli stereotipati tal-profili u l-imġiba tal-istudenti li jista' jwassal għal diskriminazzjoni jew riskji li ssir il-ħsara biż-żieda ta' prattiki pedagoġiċi ħżiena; AE. billi l-kultura għandha rwol ċentrali fl-użu tat-teknoloġiji tal-IA fuq skala kbira u qed issir dixxiplina ewlenija għall-wirt kulturali bis-saħħa tal-iżvilupp ta' teknoloġiji u għodod innovattivi u l-applikazzjoni effettiva tagħhom biex iwieġbu għall-ħtiġijiet tas-settur; AF. billi t-teknoloġiji tal-IA jistgħu jintużaw biex jippromwovu u jipproteġu l-wirt kulturali, inkluż billi jużaw l-għodod diġitali biex is-siti storiċi jiġu ppreservati u jsibu modi innovattivi biex jagħmlu aċċessibbli b'mod wiesa' u aktar faċli s-settijiet ta' data ta' artefatti kulturali miżmuma minn istituzzjonijiet kulturali madwar l-Unjoni, filwaqt li jippermettu lill-utenti jfittxu l-ammont vast ta' kontenut kulturali u kreattiv; billi l-promozzjoni ta' standards u oqfsa ta' interoperabbiltà hija kruċjali f'dan ir-rigward; AG. billi l-użu tat-teknoloġiji tal-IA għal kontenut kulturali u kreattiv, b'mod partikolari kontenut tal-midja u rakkomandazzjonijiet ta' kontenut imfassal apposta, iqajjem kwistjonijiet dwar il-protezzjoni tad-data, id-diskriminazzjoni u d-diversità kulturali u lingwistika, jirriskja li jipproduċi output diskriminatorju bbażat fuq data ta' input preġudikata, u jista' jirrestrinġi d-diversità tal-opinjoni u l-pluraliżmu tal-midja; AH. billi rakkomandazzjonijiet ta' kontenut personalizzat ibbażati fuq l-IA spiss jistgħu jimmiraw aħjar lejn il-ħtiġijiet speċifiċi tal-individwi, inklużi l-preferenzi kulturali u lingwistiċi; billi l-IA tista' tgħin fil-promozzjoni tad-diversità lingwistika fl-Unjoni u tikkontribwixxi għat-tixrid usa' tax-xogħlijiet awdjoviżivi Ewropej, b'mod partikolari permezz tas-sottotitolar awtomatiku u d-doppjaġġ ta' kontenut awdjoviżiv f'lingwi oħra; billi għalhekk huwa fundamentali li l-kontenut tal-midja jsir bil-lingwi kollha biex tiġi appoġġjata d-diversità kulturali u lingwistika; AI. billi l-IA tixpruna l-innovazzjoni fil-kmamar tal-aħbarijiet billi tawtomatizza varjetà ta' kompiti materjali, tinterpreta d-data u saħansitra tiġġenera aħbarijiet bħal tbassir tat-temp u riżultati sportivi; AJ. billi d-diversità lingwistika tal-Ewropa tfisser li l-promozzjoni ta' lingwistika komputazzjonali għal IA bbażata fuq id-drittijiet toffri potenzjal speċifiku għal innovazzjonijiet li jistgħu jintużaw biex l-iskambji kulturali u ta' informazzjoni globali fl-era diġitali jsiru demokratiċi u mhux diskriminatorji; AK. billi t-teknoloġiji tal-IA jista' jkollhom il-potenzjal li jkunu ta' benefiċċju għall-edukazzjoni għal persuni bi bżonnijiet speċjali, kif ukoll għall-aċċessibbiltà tal-kontenut kulturali u kreattiv għall-persuni b'diżabilità; billi l-IA tippermetti soluzzjonijiet bħar-rikonoxximent tad-diskors, l-assistenti virtwali u r-rappreżentazzjonijiet diġitali ta' oġġetti fiżiċi; billi l-kreazzjonijiet diġitali diġà qed jaqdu r-rwol tagħhom biex jagħmlu tali kontenut disponibbli għall-persuni b'diżabilità; AL. billi l-applikazzjonijiet tal-IA huma omnipreżenti fis-settur awdjoviżiv, b'mod partikolari fi pjattaformi ta' kontenut awdjoviżiv; AM. billi t-teknoloġiji tal-IA għalhekk jikkontribwixxu għall-ħolqien, l-ippjanar, il-ġestjoni, il-produzzjoni, id-distribuzzjoni, il-lokalizzazzjoni u l-konsum ta' prodotti tal-midja awdjoviżiva; AN. billi, filwaqt li l-IA tista' tintuża biex tiġġenera kontenut falz, bħal "deepfakes", li qed jikbru esponenzjalment u jikkostitwixxu theddida imminenti għad-demokrazija, tista' tintuża wkoll bħala għodda imprezzabbli għall-identifikazzjoni u l-ġlieda immedjata kontra tali attività malizzjuża, pereżempju permezz ta' verifika tal-fatti f'ħin reali jew tikkettar tal-kontenut; billi huwa faċli biex tiġi identifikata l-biċċa l-kbira tal-materjal deepfake; billi fl-istess ħin l-għodod ta' detezzjoni li jaħdmu bl-IA ġeneralment jirnexxilhom jimmarkaw u jiffiltraw tali kontenut; billi hemm nuqqas ta' qafas legali dwar din il-kwistjoni; Osservazzjonijiet ġenerali Jissottolinja l-importanza strateġika tal-IA u tat-teknoloġiji relatati għall-Unjoni; jisħaq li l-approċċ għall-IA u t-teknoloġiji relatati tagħha jrid ikun ċentrat madwar il-bniedem u ankrat fid-drittijiet tal-bniedem u l-etika, sabiex l-IA ssir ġenwinament strument li jservi lin-nies, lill-ġid komuni u lill-interess ġenerali taċ-ċittadini; Jissottolinja li l-iżvilupp, l-introduzzjoni u l-użu tal-IA fl-edukazzjoni, fil-kultura u fis-settur awdjoviżiv iridu jirrispettaw bis-sħiħ id-drittijiet fundamentali, il-libertajiet u l-valuri, inklużi d-dinjità tal-bniedem, il-privatezza, il-protezzjoni tad-data personali, in-nondiskriminazzjoni u l-libertà tal-espressjoni u tal-informazzjoni, kif ukoll id-diversità kulturali u l-IPR kif minqux fit-Trattati tal-Unjoni u fil-Karta; Jiddikjara li l-edukazzjoni, il-kultura u s-settur awdjoviżiv huma oqsma sensittivi għal dak li għandu x'jaqsam mal-użu tal-IA u t-teknoloġiji relatati peress li għandhom il-potenzjal li jħallu impatt fuq il-bażi soda tad-drittijiet fundamentali u l-valuri tas-soċjetà tagħna; jisħaq, għalhekk, li l-prinċipji etiċi għandhom jiġu osservati fl-iżvilupp, l-introduzzjoni u l-użu tal-IA u t-teknoloġiji relatati f'dawn is-setturi, inklużi s-software, l-algoritmi u d-data użati u prodotti minnhom; Ifakkar li l-algoritmi u l-IA għandhom ikunu "etiċi mid-disinn", mingħajr preġudizzju intrinsiku, b'mod li jiggarantixxi protezzjoni massima tad-drittijiet fundamentali; Itenni l-importanza li jiġu żviluppati IA u teknoloġiji relatati ta' kwalità, kompatibbli u inklużivi għall-użu fl-apprendiment profond, u li jirrispettaw u jiddefendu l-valuri tal-Unjoni, b'mod partikolari l-ugwaljanza bejn il-ġeneri, il-multilingwiżmu u l-kundizzjonijiet neċessarji għad-djalogu interkulturali, peress li l-użu ta' data ta' kwalità baxxa, skaduta, mhux kompluta jew inkorretta jista' jwassal għal previżjonijiet batuti u sussegwentement għal diskriminazzjoni u preġudizzju; jenfasizza li huwa essenzjali li jiġu żviluppati kapaċitajiet kemm fil-livell nazzjonali kif ukoll f'dak tal-Unjoni biex jitjiebu l-ġbir, is-sikurezza, is-sistematizzazzjoni u t-trasferibbiltà tad-data, mingħajr ma ssir ħsara lill-privatezza; jieħu nota tal-proposta tal-Kummissjoni biex tinħoloq żona unika Ewropea tad-data; Ifakkar li l-IA tista' twassal għal preġudizzji u b'hekk għal diversi forom ta' diskriminazzjoni bbażata fuq is-sess, ir-razza, il-kulur, l-oriġini etnika jew soċjali, il-karatteristiċi ġenetiċi, il-lingwa, ir-reliġjon jew it-twemmin, l-opinjoni politika jew kwalunkwe opinjoni oħra, l-appartenenza għal minoranza nazzjonali, il-proprjetà, it-twelid, id-diżabilità, l-età jew l-orjentazzjoni sesswali; ifakkar, f'dan ir-rigward, li d-drittijiet tal-persuni kollha jridu jiġu żgurati u li l-IA u t-teknoloġiji relatati magħha ma jridu jkunu diskriminatorji f'ebda forma; Jenfasizza li tali preġudizzju u diskriminazzjoni jistgħu jirriżultaw minn settijiet ta' data diġà preġudikati, li jirriflettu d-diskriminazzjoni eżistenti fis-soċjetà; ifakkar, f'dan il-kuntest, li huwa essenzjali li jiġu involuti l-partijiet ikkonċernati rilevanti, inkluża s-soċjetà ċivili, sabiex il-preġudizzji bejn il-ġeneri, il-preġudizzji soċjali u kulturali ma jiddaħħlux fl-algoritmi, fis-sistemi u fl-applikazzjonijiet tal-IA minħabba nuqqas ta' attenzjoni; jisħaq fuq il-ħtieġa li ssir ħidma fuq l-aktar mod effiċjenti biex jitnaqqas il-preġudizzju fis-sistemi tal-IA, f'konformità mal-istandards etiċi u dawk tan-nondiskriminazzjoni; jissottolinja li s-settijiet ta' data użati għat-taħriġ tal-IA għandhom ikunu wiesgħa kemm jista' jkun sabiex jirrappreżentaw lis-soċjetà bl-aħjar mod u bl-aktar mod rilevanti, li l-outputs għandhom jiġu rieżaminati biex jiġu evitati l-forom kollha ta' stereotipi, diskriminazzjoni u preġudizzji, u, fejn xieraq, li l-IA għandha tintuża biex tidentifika u tirrettifika l-preġudizzju tal-bniedem fejn jeżisti; jistieden lill-Kummissjoni tinkoraġġixxi u tiffaċilita l-kondiviżjoni ta' strateġiji li jneħħu l-preġudizzji għad-data; Jistieden lill-Kummissjoni u lill-Istati Membri jqisu l-aspetti etiċi, anki mill-perspettiva tal-ġeneru, meta jiżviluppaw il-politika u l-leġiżlazzjoni tal-IA, u, jekk ikun meħtieġ, jadattaw il-leġiżlazzjoni attwali, inklużi wkoll il-programmi u l-linji gwida dwar l-etika tal-Unjoni għall-użu tal-IA; Jistieden lill-Kummissjoni u lill-Istati Membri jfasslu miżuri li jinkorporaw bis-sħiħ id-dimensjoni tal-ġeneru, bħal kampanji ta' sensibilizzazzjoni, taħriġ u kurrikuli, li għandhom jipprovdu informazzjoni liċ-ċittadini dwar kif l-algoritmi joperaw, u l-impatt tagħhom fuq il-ħajja tagħhom ta' kuljum; jistedinhom ukoll irawmu mentalitajiet u kundizzjonijiet tax-xogħol ugwali bejn il-ġeneri li jwasslu għall-iżvilupp ta' prodotti teknoloġiċi u ambjenti tax-xogħol aktar inklużivi; iħeġġeġ lill-Kummissjoni u lill-Istati Membri jiżguraw l-inklużjoni tal-ħiliet diġitali u t-taħriġ dwar l-IA fil-kurrikuli tal-iskejjel u jagħmluhom aċċessibbli għal kulħadd, bħala mod li bih jingħalaq id-distakk diġitali bejn il-ġeneri; Jisħaq fuq il-ħtieġa ta' taħriġ għall-ħaddiema u l-edukaturi li jittrattaw l-IA biex jippromwovu l-kapaċità li biha jiġu identifikati u korretti prattiki diskriminatorji bejn il-ġeneri fuq il-post tax-xogħol u fl-edukazzjoni, u l-ħtieġa li l-ħaddiema li jiżviluppaw sistemi u applikazzjonijiet tal-IA jidentifikaw u jirrimedjaw id-diskriminazzjoni bbażata fuq il-ġeneru fis-sistemi u l-applikazzjonijiet tal-IA li huma jiżviluppaw; jitlob li jiġu stabbiliti responsabbiltajiet ċari fil-kumpaniji u fl-istituzzjonijiet edukattivi biex jiġi żgurat li ma jkun hemm l-ebda diskriminazzjoni bbażata fuq il-ġeneru fuq il-post tax-xogħol jew fil-kuntest edukattiv; jenfasizza li l-immaġnijiet mingħajr ġeneru tal-IA u tar-robots għandhom jintużaw għal skopijiet edukattivi u kulturali, sakemm il-ġeneru ma jkunx fattur ewlieni għal xi raġuni; Jenfasizza l-importanza tal-iżvilupp u l-introduzzjoni ta' applikazzjonijiet tal-IA fl-edukazzjoni, fil-kultura u fis-settur awdjoviżiv fil-ġbir ta' data diżaggregata skont il-ġeneru u data oħra dwar l-ugwaljanza, u l-importanza tal-applikazzjoni ta' tekniki moderni ta' apprendiment awtomatiku għall-eliminazzjoni tal-preġudizzji, jekk ikun hemm bżonn, biex jiġu korretti l-istereotipi u l-preġudizzju bbażati fuq il-ġeneru li jista' jkollhom impatti negattivi; Jistieden lill-Kummissjoni tinkludi l-edukazzjoni fil-qafas regolatorju għal applikazzjonijiet tal-IA ta' riskju għoli minħabba l-importanza li jiġi żgurat li l-edukazzjoni tkompli tikkontribwixxi għall-ġid pubbliku, kif ukoll is-sensittività għolja tad-data dwar l-istudenti żgħar u kbar u persuni oħra li jitgħallmu; jenfasizza li fis-settur tal-edukazzjoni, din l-introduzzjoni għandha tinvolvi lill-edukaturi, lill-istudenti u lis-soċjetà fuq skala usa' u għandha tqis il-ħtiġijiet ta' kulħadd u l-benefiċċji mistennija sabiex jiġi żgurat li l-IA tintuża bi skop speċifiku u b'mod etiku; Jistieden lill-Kummissjoni tħeġġeġ l-użu ta' programmi tal-Unjoni bħal Orizzont Ewropa, Ewropa Diġitali u Erasmus+ biex tippromwovi riċerka multidixxiplinari, proġetti pilota, esperimenti u l-iżvilupp ta' għodod, inkluż it-taħriġ, għall-identifikazzjoni ta' preġudizzji bbażati fuq il-ġeneru fl-IA, kif ukoll kampanji ta' sensibilizzazzjoni għall-pubbliku ġenerali; Jisħaq fuq il-ħtieġa li jinħolqu diversi timijiet ta' żviluppaturi u inġiniera biex jaħdmu flimkien mal-atturi ewlenin fl-edukazzjoni, fil-kultura u fis-settur awdjoviżiv, biex jipprevjenu li l-preġudizzju bbażat fuq il-ġeneru u l-preġudizzju soċjali jiġu inklużi b'nuqqas ta' attenzjoni fl-algoritmi, fis-sistemi u fl-applikazzjonijiet tal-IA; jisħaq fuq il-ħtieġa li tiġi kkunsidrata l-varjetà ta' teoriji differenti li permezz tagħhom l-IA ġiet żviluppata sal-lum u tista' tkompli tiġi avvanzata fil-futur; Jinnota li l-fatt li tingħata attenzjoni xierqa biex jiġu eliminati l-preġudizzju u d-diskriminazzjoni kontra gruppi partikolari, inklużi l-istereotipi tal-ġeneru, m'għandux iwaqqaf il-progress teknoloġiku. Itenni l-importanza tad-drittijiet fundamentali u s-supremazija ġenerali tal-leġiżlazzjoni dwar il-protezzjoni tad-data u l-privatezza, ħaġa li hija imperattiva meta jiġu ttrattati dawn it-teknoloġiji; ifakkar li l-protezzjoni tad-data u l-privatezza jistgħu jiġu affettwati b'mod partikolari mill-IA, speċjalment id-data dwar it-tfal; jissottolinja li l-prinċipji stabbiliti fir-Regolament Ġenerali dwar il-Protezzjoni tad-Data (GDPR) huma vinkolanti għall-introduzzjoni tal-IA f'dak ir-rigward; ifakkar, barra minn hekk, li l-applikazzjonijiet kollha tal-IA jridu jirrispettaw bis-sħiħ il-liġi tal-Unjoni dwar il-protezzjoni tad-data, jiġifieri l-GDPR u d-Direttiva dwar il-Privatezza Elettronika; jisħaq fuq id-dritt li jinkiseb intervent mill-bniedem meta jkunu qed jintużaw l-IA u t-teknoloġiji relatati; Jistieden lill-Kummissjoni u lill-Istati Membri jimplimentaw obbligu ta' trasparenza u ta' spjegazzjoni ta' deċiżjonijiet individwali awtomatizzati bbażati fuq l-IA meħuda fi ħdan il-qafas ta' prerogattivi ta' setgħa pubblika, u jimplimentaw penali biex jinfurzaw dan; jappella għall-implimentazzjoni ta' sistemi li jużaw il-verifika u l-intervent umani b'mod awtomatiku, u għal proċess ġust, inkluż id-dritt ta' appell u rimedju, kif ukoll aċċess għal miżuri korrettivi; Jinnota l-impatt negattiv potenzjali tar-reklamar ippersonalizzat, b'mod partikolari ta' reklami mmirati fil-livell mikro u li jagħrfu l-imġiba, u tal-evalwazzjonijiet tal-individwi, b'mod speċjali tal-minorenni, mingħajr il-kunsens tagħhom, billi jindaħlu fil-ħajja privata tal-individwi, jistaqsu mistoqsijiet dwar il-ġbir u l-użu tad-data użata biex jippersonalizzaw ir-reklamar, u joffru prodotti jew servizzi jew jiffissaw prezzijiet; jistieden għalhekk lill-Kummissjoni tintroduċi limitazzjonijiet stretti fuq ir-reklamar immirat ibbażat fuq il-ġbir ta' data personali, billi tibda bil-projbizzjoni fuq ir-reklamar li jagħraf l-imġiba f'diversi kuntesti, mingħajr ma jintlaqtu b'mod negattiv l-intrapriżi żgħar u ta' daqs medju; ifakkar li bħalissa d-Direttiva dwar il-Privatezza Elettronika tippermetti biss reklamar immirat soġġett għal kunsens ta' parteċipazzjoni, inkella r-reklamar ikun illegali; jistieden lill-Kummissjoni tipprojbixxi l-użu ta' prattiki diskriminatorji għall-forniment ta' servizzi jew prodotti; Jisħaq fuq il-ħtieġa li l-organizzazzjonijiet tal-midja jiġu infurmati dwar il-parametri ewlenin tas-sistemi tal-IA bbażati fuq algoritmi li jiddeterminaw l-ikklassifikar u r-riżultati tat-tiftix fuq pjattaformi ta' partijiet terzi, u li l-utenti jiġu infurmati dwar l-użu tal-IA fis-servizzi tat-teħid ta' deċiżjonijiet u jingħataw is-setgħa li jistabbilixxu l-parametri ta' privatezza tagħhom permezz ta' miżuri trasparenti u li jinftiehmu; Jisħaq li l-IA tista' tappoġġja l-ħolqien ta' kontenut fl-edukazzjoni, il-kultura u s-settur awdjoviżiv, flimkien ma' pjattaformi tal-informazzjoni u l-edukazzjoni, inkluż l-elenkar ta' tipi differenti ta' oġġetti kulturali u għadd kbir ta' sorsi tad-data; jinnota r-riskji ta' ksur tad-drittijiet tal-proprjetà intellettwali meta jitħalltu l-IA u teknoloġiji differenti b'multipliċità ta' sorsi (dokumenti, ritratti, films) biex jitjieb il-mod li bih dik id-data tiġi murija, riċerkata u viżwalizzata; jappella għall-użu tal-IA biex jiġi żgurat livell għoli ta' protezzjoni tad-drittijiet tal-proprjetà intellettwali fil-qafas leġiżlattiv kurrenti, pereżempju billi individwi u negozji jiġu avżati jekk ikunu fir-riskju li jiksru r-regoli b'nuqqas ta' attenzjoni jew billi d-detenturi tad-drittijiet tal-proprjetà intellettwali jiġu assistiti jekk ir-regoli fil-fatt jinkisru; jenfasizza, għalhekk, l-importanza li jkun hemm qafas legali xieraq fil-livell Ewropew għall-protezzjoni tad-drittijiet tal-proprjetà intellettwali b'rabta mal-użu tal-IA; Jisħaq fuq il-ħtieġa li jinstab bilanċ bejn, minn naħa, l-iżvilupp ta' sistemi tal-IA u l-użu tagħhom fl-edukazzjoni, il-kultura u s-settur awdjoviżiv u, min-naħa l-oħra, miżuri li jissalvagwardjaw il-kompetizzjoni u l-kompetittività tas-suq għall-kumpaniji tal-IA f'dawn is-setturi; jenfasizza f'dan ir-rigward il-ħtieġa li l-kumpaniji jitħeġġu jinvestu fl-innovazzjoni tas-sistemi tal-IA użati f'dawn is-setturi, filwaqt li fl-istess ħin jiġi żgurat li dawk li jipprovdu tali applikazzjonijiet ma jiksbux monopolju tas-suq; jissottolinja l-ħtieġa li l-IA ssir disponibbli b'mod wiesa' għas-setturi u l-industriji kulturali u kreattivi (CCSI) madwar l-Ewropa sabiex jinżammu kundizzjonijiet ekwivalenti u kompetizzjoni ġusta għall-partijiet ikkonċernati u l-atturi kollha fl-Ewropa; jistieden lill-Kummissjoni u lill-Istati Membri, meta jieħdu deċiżjonijiet dwar il-politika tal-kompetizzjoni, inklużi fużjonijiet, biex iqisu aktar ir-rwol li għandhom id-data u l-algoritmi fil-konċentrazzjoni tas-saħħa fis-suq; Jisħaq fuq il-ħtieġa li jiġu indirizzati sistematikament il-kwistjonijiet soċjali, etiċi u legali mqajma mill-iżvilupp, l-introduzzjoni u l-użu tal-IA bħat-trasparenza u l-obbligu ta' rendikont tal-algoritmi, in-nondiskriminazzjoni, l-opportunitajiet indaqs, il-libertà u d-diversità tal-opinjoni, il-pluraliżmu tal-midja u s-sjieda, il-ġbir, l-użu u t-tixrid tad-data u l-kontenut; jirrakkomanda li jitfasslu linji gwida u standards komuni Ewropej għall-protezzjoni tal-privatezza filwaqt li jsir użu effettiv tad-data disponibbli; jappella għal trasparenza fl-iżvilupp u l-obbligu ta' rendikont fl-użu tal-algoritmi; Jistieden lill-Kummissjoni tressaq sett komprensiv ta' dispożizzjonijiet imfassla biex jirregolaw l-applikazzjonijiet tal-IA fuq bażi orizzontali u biex tissupplimentahom b'regoli speċifiċi għas-settur, pereżempju għas-servizzi tal-midja awdjoviżiva; Jisħaq fuq il-ħtieġa ta' investiment fir-riċerka u l-innovazzjoni dwar l-iżvilupp, l-introduzzjoni u l-użu tal-IA u l-applikazzjonijiet tagħha fl-edukazzjoni, fil-kultura u fis-settur awdjoviżiv; jenfasizza l-importanza tal-investiment pubbliku f'dawn is-servizzi u l-valur miżjud komplementari pprovdut mis-sħubijiet pubbliċi-privati sabiex jintlaħaq dan l-objettiv u jiġi introdott il-potenzjal sħiħ tal-IA f'dawn is-setturi, b'mod partikolari fl-edukazzjoni, fid-dawl tal-ammont sostanzjali ta' investiment privat li sar f'dawn l-aħħar snin; jistieden lill-Kummissjoni ssib finanzjament addizzjonali għall-promozzjoni tar-riċerka u l-innovazzjoni fl-applikazzjonijiet tal-IA f'dawn is-setturi; Jissottolinja li s-sistemi algoritmiċi jistgħu jiffaċilitaw it-tnaqqis tad-distakk diġitali b'mod aċċelerat, iżda l-introduzzjoni mhux ugwali tista' toħloq distakki ġodda jew taċċelera t-tkabbir tad-distakki eżistenti; jesprimi t-tħassib tiegħu li l-għarfien u l-infrastruttura mhumiex żviluppati b'mod konsistenti fl-UE kollha, fatt li jillimita l-aċċessibbiltà tal-prodotti u s-servizzi li jiddependu fuq l-IA, b'mod partikolari f'żoni skarsament popolati u soċjoekonomikament vulnerabbli; jistieden lill-Kummissjoni tiżgura l-koeżjoni fil-kondiviżjoni tal-benefiċċji tal-IA u t-teknoloġiji relatati; Jistieden lill-Kummissjoni tistabbilixxi rekwiżiti għall-akkwist u l-introduzzjoni tal-IA u t-teknoloġiji relatati mill-korpi tas-settur pubbliku tal-UE, biex tiġi żgurata l-konformità mad-dritt tal-Unjoni u mad-drittijiet fundamentali; jenfasizza l-valur miżjud tal-użu ta' strumenti bħall-konsultazzjonijiet pubbliċi u l-valutazzjonijiet tal-impatt, qabel l-akkwist jew l-introduzzjoni ta' sistemi tal-IA, kif rakkomandat fir-rapport tar-Rapporteur Speċjali lill-Assemblea Ġenerali tan-NU dwar l-IA u l-impatt tagħha fuq il-libertà tal-opinjoni u tal-espressjoni; iħeġġeġ lill-awtoritajiet pubbliċi jinċentivaw l-iżvilupp u l-introduzzjoni tal-IA permezz tal-finanzjament pubbliku u l-akkwist pubbliku; jisħaq fuq il-ħtieġa li jissaħħaħ is-suq billi l-SMEs jingħataw l-opportunità li jipparteċipaw fl-akkwist ta' applikazzjonijiet tal-IA sabiex jiġi żgurat l-involviment ta' kumpaniji teknoloġiċi ta' kull daqs u b'hekk jiġu żgurati r-reżiljenza u l-kompetizzjoni; Jitlob li jsiru awditi indipendenti b'mod regolari biex jiġi eżaminat jekk l-applikazzjonijiet tal-IA użati u l-kontrokontrolli relatati humiex f'konformità mal-kriterji speċifikati, u biex dawk l-awditi jiġu ssorveljati minn awtoritajiet ta' sorveljanza suffiċjenti u indipendenti; jappella għal testijiet tal-istress speċifiċi biex jassistu u jinfurzaw il-konformità; Jinnota l-benefiċċji u r-riskji tal-IA f'termini ta' ċibersigurtà u l-potenzjal tagħha fil-ġlieda kontra l-ċiberkriminalità, u jenfasizza l-ħtieġa li kwalunkwe soluzzjoni fil-qasam tal-IA tkun reżiljenti għal attakki ċibernetiċi filwaqt li jiġu rispettati d-drittijiet fundamentali tal-Unjoni, speċjalment il-protezzjoni tad-data personali u tal-privatezza; jisħaq fuq l-importanza li jiġi mmonitorjat l-użu sikur tal-IA u l-bżonn ta' kollaborazzjoni mill-qrib bejn is-settur pubbliku u dak privat biex jiġu miġġielda l-vulnerabbiltajiet tal-utenti u l-perikli li jirriżultaw f'dan ir-rigward; jistieden lill-Kummissjoni tevalwa l-ħtieġa ta' prevenzjoni aħjar f'termini ta' ċibersigurtà u miżuri ta' mitigazzjoni f'dan ir-rigward; Jenfasizza li l-kriżi tal-pandemija tal-COVID-19 tista' titqies bħala perjodu ta' prova għall-iżvilupp, l-introduzzjoni u l-użu ta' teknoloġiji diġitali u relatati mal-IA fl-edukazzjoni u l-kultura, kif muri mill-ħafna pjattaformi online tat-tagħlim fl-iskejjel u għodod online għall-promozzjoni kulturali użati fl-Istati Membri kollha; jistieden lill-Kummissjoni, għalhekk, tieħu kont ta' dawk l-eżempji meta tikkunsidra approċċ komuni tal-Unjoni għall-użu akbar ta' tali soluzzjonijiet teknoloġiċi; L-edukazzjoni Ifakkar fl-importanza li jissaħħu l-ħiliet diġitali u jintlaħaq standard għoli ta' litteriżmu medjatiku u diġitali u litteriżmu fl-informazzjoni fil-livell tal-Unjoni bħala prerekwiżit għall-użu tal-IA fl-edukazzjoni; jissottolinja l-ħtieġa, f'dan ir-rigward, li jiġi żgurat litteriżmu diġitali u litteriżmu tal-IA fl-Unjoni kollha, b'mod partikolari permezz tal-iżvilupp ta' opportunitajiet ta' taħriġ għall-għalliema; jinsisti li l-użu tat-teknoloġiji tal-IA fl-iskejjel għandu jikkontribwixxi għat-tnaqqis tad-distakk diġitali soċjali u reġjonali; jilqa' l-Pjan ta' Azzjoni għall-Edukazzjoni Diġitali aġġornat tal-Kummissjoni, li jindirizza l-użu tal-intelliġenza artifiċjali fl-edukazzjoni; jistieden lill-Kummissjoni, f'dak ir-rigward, tqiegħed il-kapaċitajiet diġitali, il-litteriżmu u t-taħriġ medjatiku u l-ħiliet relatati mal-IA fost il-prijoritajiet ta' dan il-pjan, filwaqt li tqajjem kuxjenza dwar il-possibbiltajiet tal-użu u l-funzjonament ħażin tal-IA; jistieden lill-Kummissjoni, f'dak ir-rigward, tagħmel enfasi speċjali fuq it-tfal u ż-żgħażagħ f'sitwazzjonijiet prekarji, peress li dawn jeħtieġu appoġġ partikolari fil-qasam tal-edukazzjoni diġitali; iħeġġeġ lill-Kummissjoni tindirizza b'mod xieraq l-inizjattivi fil-qasam tal-IA u tar-robotika fl-edukazzjoni fil-proposti leġiżlattivi tagħha li jmiss dwar l-IA; iħeġġeġ lill-Istati Membri jinvestu f'tagħmir diġitali fl-iskejjel, billi jużaw il-fondi tal-Unjoni għal dan il-għan; Jenfasizza li l-użu tal-IA fis-sistemi edukattivi jġib miegħu firxa wiesgħa ta' possibbiltajiet, opportunitajiet u għodod biex din issir aktar innovattiva, inklużiva, effiċjenti u dejjem aktar effettiva bl-introduzzjoni ta' metodi ġodda ta' tagħlim ta' kwalità għolja li jkunu rapidi, personalizzati u ċċentrati fuq l-istudenti; jisħaq, madankollu, li peress li se jkollha impatt fuq l-edukazzjoni u l-inklużjoni soċjali, id-disponibbiltà ta' dawn l-għodod trid tiġi żgurata għall-gruppi soċjali kollha billi jiġi stabbilit aċċess ugwali għall-edukazzjoni u l-apprendiment u billi ħadd ma jitħalla barra, speċjalment il-persuni b'diżabilità; Jissottolinja li sabiex jinvolvu ruħhom fl-IA kemm b'mod kritiku kif ukoll b'mod effettiv, iċ-ċittadini jeħtieġu mill-inqas fehim bażiku ta' din it-teknoloġija; jistieden lill-Istati Membri jintegraw kampanji ta' sensibilizzazzjoni dwar l-IA fl-azzjonijiet tagħhom dwar il-litteriżmu diġitali; jistieden lill-Kummissjoni u lill-Istati Membri jippromwovu pjanijiet ta' litteriżmu diġitali u forums għal diskussjoni biex jinvolvu liċ-ċittadini, lill-ġenituri u lill-istudenti fi djalogu demokratiku mal-awtoritajiet pubbliċi u mal-partijiet ikkonċernati dwar l-iżvilupp, l-introduzzjoni u l-użu tat-teknoloġiji tal-IA fis-sistemi edukattivi; jisħaq fuq l-importanza li l-edukaturi, il-ħarrieġa u oħrajn jingħataw l-għodod u l-għarfien neċessarji fir-rigward tal-IA u t-teknoloġiji relatati f'termini ta' x'inhuma, kif jintużaw u kif wieħed jużahom b'mod xieraq u f'konformità mal-liġi, sabiex jiġi evitat il-ksur tad-drittijiet tal-proprjetà intellettwali; jenfasizza b'mod partikolari l-importanza tal-litteriżmu diġitali għan-nies li jaħdmu fl-edukazzjoni u s-setturi tat-taħriġ u l-importanza tat-titjib tat-taħriġ diġitali għall-anzjani, filwaqt li wieħed iżomm f'moħħu li l-ġenerazzjonijiet iżgħar, peress li jkunu kibru ma' dawn it-teknoloġiji, diġà jkollhom kunċett bażiku tagħhom; Jisħaq li l-objettiv veru tal-IA fis-sistemi edukattivi għandu jkun li l-edukazzjoni ssir individwalizzata kemm jista' jkun, filwaqt li l-istudenti jiġu offruti toroq akkademiċi personalizzati f'konformità mal-punti b'saħħithom u d-dgħufijiet tagħhom u materjal didattiku mfassal apposta għall-karatteristiċi tagħhom, filwaqt li jinżammu l-kwalità edukattiva u l-prinċipju ta' integrazzjoni tas-sistemi edukattivi tagħna; Ifakkar fir-rwol fundamentali u multidimensjonali li l-għalliema għandhom fl-edukazzjoni u biex jagħmluha inklużiva, speċjalment fit-tfulija bikrija, fejn jinkisbu ħiliet li mbagħad jippermettu lill-istudenti jagħmlu progress tul ħajjithom, bħal fir-relazzjonijiet personali, il-ħiliet ta' studju, l-empatija u x-xogħol kooperattiv; jisħaq, għalhekk, li t-teknoloġiji tal-IA ma jistgħux jintużaw għad-detriment jew askapitu tal-edukazzjoni personali, peress li l-għalliema ma għandhom jiġu sostitwiti minn ebda IA jew teknoloġija relatata mal-IA; Jisħaq li l-benefiċċji tal-apprendiment mill-użu tal-IA fl-edukazzjoni mhux se jiddependu biss fuq l-IA nnifisha, iżda fuq kif l-għalliema jużaw l-IA fl-ambjent tal-apprendiment diġitali biex jissodisfaw il-ħtiġijiet kemm tal-istudenti żgħar u kbar, kif ukoll tal-għalliema; jirrimarka, għalhekk, il-ħtieġa li l-programmaturi tal-IA jinvolvu lill-komunitajiet tat-tagħlim fl-iżvilupp, l-introduzzjoni u l-użu ta' teknoloġiji tal-IA fejn possibbli, filwaqt li jinħoloq ambjent kollegat biex jiġu ffurmati konnessjonijiet u kooperazzjoni bejn il-programmaturi tal-IA, l-iżviluppaturi, il-kumpaniji, l-iskejjel, l-għalliema u partijiet ikkonċernati pubbliċi u privati oħra sabiex jinħolqu teknoloġiji tal-IA li jkunu adatti għal ambjenti edukattivi fil-ħajja reali, jirriflettu l-età u l-istat ta' tħejjija għall-iżvilupp ta' kull student u jissodisfaw l-ogħla standards etiċi; jenfasizza li l-istituzzjonijiet edukattivi għandhom jintroduċu biss teknoloġiji affidabbli, etiċi u ċċentrati fuq il-bniedem li jistgħu jiġu awditjati f'kull stadju taċ-ċiklu tal-ħajja tagħhom mill-awtoritajiet pubbliċi u s-soċjetà ċivili; jenfasizza l-vantaġġi ta' soluzzjonijiet ħielsa u b'sors miftuħ f'dan ir-rigward; jitlob li l-iskejjel u stabbilimenti edukattivi oħra jingħataw l-appoġġ finanzjarju u loġistiku kif ukoll l-għarfien espert meħtieġ biex jiġu introdotti soluzzjonijiet għall-apprendiment tal-futur; Jenfasizza, barra minn hekk, il-ħtieġa li l-għalliema jitħarrġu kontinwament sabiex ikunu jistgħu jadattaw għar-realtajiet tal-edukazzjoni li taħdem bl-IA u jiksbu l-għarfien u l-ħiliet meħtieġa biex jużaw teknoloġiji tal-IA b'mod pedagoġiku u sinifikanti, li jippermettilhom jilqgħu bis-sħiħ il-possibbiltajiet offruti mill-IA u jifhmu l-limitazzjonijiet tagħha; jitlob li t-tagħlim diġitali jkun parti mit-taħriġ ta' kull għalliem fil-futur u jitlob li l-għalliema u n-nies li jaħdmu fl-edukazzjoni u t-taħriġ jingħataw l-opportunità li jkomplu bit-taħriġ tagħhom fit-tagħlim diġitali matul ħajjithom; jappella, għalhekk, għall-iżvilupp ta' programmi ta' taħriġ fl-IA għall-għalliema fl-oqsma kollha u madwar l-Ewropa; jenfasizza, barra minn hekk, l-importanza tar-riforma tal-programmi ta' tagħlim għal ġenerazzjonijiet ġodda tal-għalliema, li tippermettilhom jadattaw għar-realtajiet tal-edukazzjoni li taħdem bl-IA, kif ukoll l-importanza li jitfasslu u jiġu aġġornati manwali u linji gwida dwar l-IA għall-għalliema; Jinsab imħasseb dwar in-nuqqas ta' programmi speċifiċi ta' edukazzjoni għolja għall-IA u n-nuqqas ta' finanzjament pubbliku għall-IA fl-Istati Membri kollha; jemmen li dan qed ipoġġi f'riskju l-ambizzjonijiet diġitali futuri tal-Ewropa; Jinsab inkwetat dwar il-fatt li ftit riċerkaturi tal-IA qed isegwu karriera akkademika peress li l-kumpaniji tat-teknoloġija jistgħu joffru paga aħjar u inqas burokrazija għar-riċerka; jemmen li parti mis-soluzzjoni tkun li jiġu diretti aktar fondi pubbliċi lejn ir-riċerka dwar l-IA fl-universitajiet; Jissottolinja l-importanza li n-nies jiġu mgħammra b'ħiliet diġitali ġenerali mit-tfulija 'l quddiem sabiex jingħalaq id-distakk fil-kwalifiki u jiġu integrati aħjar ċerti gruppi tal-popolazzjoni fis-suq tax-xogħol diġitali u s-soċjetà diġitali; jirrimarka li se jsir dejjem aktar importanti li jitħarrġu professjonisti b'ħiliet għolja mill-isfondi kollha fil-qasam tal-IA, jiġi żgurat ir-rikonoxximent reċiproku ta' tali kwalifiki fl-Unjoni kollha, u titjieb il-ħila tal-forza tax-xogħol eżistenti u futura biex tkun tista' tlaħħaq mar-realtajiet futuri tas-suq tax-xogħol; iħeġġeġ għalhekk lill-Istati Membri jivvalutaw l-offerta edukattiva tagħhom u jaġġornawha b'ħiliet relatati mal-IA, fejn ikun meħtieġ, u biex jistabbilixxu kurrikuli speċifiċi għall-iżviluppaturi tal-IA, filwaqt li jinkludu l-IA fil-kurrikula tradizzjonali; jenfasizza l-ħtieġa li jiġi żgurat rikonoxximent reċiproku tal-kwalifiki professjonali fil-ħiliet tal-IA madwar l-Unjoni, peress li diversi Stati Membri qed jaġġornaw l-offerta edukattiva tagħhom b'ħiliet relatati mal-IA u qed jistabbilixxu kurrikuli speċifiċi għall-iżviluppaturi tal-IA; jilqa' l-isforzi tal-Kummissjoni biex tinkludi l-ħiliet diġitali bħala waħda mir-rekwiżiti tal-kwalifiki għal ċerti professjonijiet armonizzati fil-livell tal-Unjoni fil-qafas tad-Direttiva dwar ir-Rikonoxximent ta' Kwalifiki Professjonali; jisħaq fuq il-ħtieġa li dawn ikunu konformi mal-lista ta' valutazzjoni tal-linji gwida dwar l-etika għal IA affidabbli, u jilqa' l-proposta tal-Kummissjoni li din il-lista tiġi ttrasformata f'kurrikulu indikattiv għall-iżviluppaturi tal-IA; ifakkar fir-rekwiżiti speċjali tal-edukazzjoni u t-taħriġ vokazzjonali (VET) fir-rigward tal-IA u jappella għal approċċ kollaborattiv madwar l-Ewropa mfassal biex isaħħaħ il-potenzjal offrut mill-IA fil-VET; jissottolinja l-importanza li l-professjonisti b'ħiliet għolja jitħarrġu f'dan il-qasam, inklużi fl-aspetti etiċi fil-kurrikuli, u li l-gruppi sottorappreżentati jiġu appoġġjati f'dan il-qasam, kif ukoll li jinħolqu inċentivi għal dawk il-professjonisti biex isibu xogħol fl-Unjoni; ifakkar li n-nisa huma sottorappreżentati fl-IA u li dan jista' joħloq żbilanċi sinifikanti bejn il-ġeneri fis-suq tax-xogħol futur; Jisħaq fuq il-ħtieġa li l-gvernijiet u l-istituzzjonijiet edukattivi jirrieżaminaw, jifformulaw mill-ġdid u adattaw il-kurrikuli edukattivi tagħhom għall-ħtiġijiet tas-seklu 21 billi jfasslu programmi edukattivi li jpoġġu enfasi aktar qawwija fuq is-suġġetti STEAM, biex iħejju lill-istudenti u l-konsumaturi għall-prevalenza dejjem akbar tal-IA u jiffaċilitaw il-kisba ta' ħiliet konjittivi; jissottolinja, f'dan ir-rigward, l-importanza li dan is-settur jiġi ddiversifikat u li l-istudenti, speċjalment in-nisa u l-bniet, jitħeġġu jirreġistraw f'korsijiet STEAM, b'mod partikolari fir-robotika u f'suġġetti relatati mal-IA; jappella għal aktar riżorsi finanzjarji u xjentifiċi biex jimmotivaw persuni b'ħiliet biex jibqgħu fl-UE u biex jattiraw lil dawk b'ħiliet minn pajjiżi terzi; jinnota, barra minn hekk, in-numru konsiderevoli ta' negozji ġodda li jaħdmu bl-IA u li qed jiżviluppaw teknoloġiji tal-IA; jenfasizza li l-SMEs se jeħtieġu appoġġ addizzjonali u taħriġ relatat mal-IA biex jikkonformaw mar-regolamentazzjoni diġitali u dik relatata mal-IA; Jinnota li l-awtomatizzazzjoni u l-iżvilupp tal-IA jistgħu jbiddlu l-impjieg b'mod drastiku u irriversibbli; jenfasizza li għandha tingħata prijorità lill-adattament tal-ħiliet għall-ħtiġijiet tas-suq tax-xogħol futur, b'mod partikolari fl-edukazzjoni u s-CCSI; jissottolinja, f'dan il-kuntest, il-ħtieġa li jkun hemm titjib tal-ħiliet tal-forza tax-xogħol futura; jisħaq, barra minn hekk, fuq l-importanza tal-użu tal-IA għat-taħriġ mill-ġdid u t-titjib tal-ħiliet tas-suq tax-xogħol Ewropew fis-CCSI, u b'mod partikolari fis-settur awdjoviżiv, li diġà ġie serjament affettwat mill-kriżi tal-COVID-19; Jistieden lill-Kummissjoni tivvaluta l-livell ta' riskju tal-introduzzjoni tal-IA fis-settur tal-edukazzjoni sabiex tistabbilixxi jekk l-applikazzjonijiet tal-IA fl-edukazzjoni għandhomx jiġu inklużi fil-qafas regolatorju relatat mar-riskju għoli u jekk dawn għandhomx jiġu suġġetti għal rekwiżiti aktar stretti għal dak li jikkonċerna s-sikurezza, it-trasparenza, l-ekwità u l-obbligu ta' rendikont, fid-dawl tal-importanza li jiġi żgurat li l-edukazzjoni tkompli tikkontribwixxi għall-ġid pubbliku u s-sensittività akuta tad-data dwar l-istudenti żgħar u kbar u persuni oħra li jitgħallmu; jissottolinja li s-settijiet ta' data użati biex titħarreġ l-IA għandhom jiġu rieżaminati biex jiġi evitat li jissaħħu ċerti stereotipi u tipi oħra ta' preġudizzju; Jistieden lill-Kummissjoni tipproponi qafas legali validu għall-futur għall-IA sabiex jiġu pprovduti miżuri u standards etiċi legalment vinkolanti biex jiġu żgurati d-drittijiet u l-libertajiet fundamentali u l-iżvilupp ta' applikazzjonijiet tal-IA affidabbli, etiċi u teknikament robusti, inklużi għodod, servizzi u prodotti diġitali integrati bħar-robotika u t-tagħlim awtomatiku, b'attenzjoni partikolari għall-edukazzjoni; jitlob li d-data użata u prodotta mill-applikazzjonijiet tal-IA fl-edukazzjoni tkun aċċessibbli, interoperabbli u ta' kwalità għolja, u li tiġi kondiviża mal-awtoritajiet pubbliċi rilevanti b'mod aċċessibbli u b'rispett għal-leġiżlazzjoni dwar id-drittijiet tal-awtur u s-sigrieti kummerċjali; ifakkar li t-tfal jikkostitwixxu grupp vulnerabbli, li jistħoqqlu attenzjoni u protezzjoni partikolari; jisħaq li, filwaqt li l-IA tista' tkun ta' benefiċċju għall-edukazzjoni, huwa meħtieġ li jitqiesu l-aspetti teknoloġiċi, regolatorji u soċjali tagħha, b'salvagwardji adegwati u approċċ iċċentrat fuq il-bniedem li jiżgura li l-bnedmin, fl-aħħar mill-aħħar, dejjem ikunu jistgħu jikkontrollaw u jikkoreġu d-deċiżjonijiet tas-sistema; jirrimarka, f'dan ir-rigward, li l-għalliema jeħtiġilhom jikkontrollaw u jissorveljaw kwalunkwe introduzzjoni u użu tat-teknoloġiji tal-IA fl-iskejjel u fl-universitajiet meta jinteraġixxu mal-istudenti; ifakkar li s-sistemi tal-IA ma jridu jieħdu l-ebda deċiżjoni finali li tista' taffettwa l-opportunitajiet edukattivi, bħall-evalwazzjoni finali tal-istudenti, mingħajr superviżjoni sħiħa mill-bniedem; ifakkar li d-deċiżjonijiet awtomatizzati dwar persuni naturali abbażi ta' profiling, meta dawn iwasslu għal effetti legali jew simili, iridu jkunu strettament limitati u dejjem jeħtieġu d-dritt għal intervent mill-bniedem u d-dritt għal spjegazzjoni fis-sens tar-Regolament Ġenerali dwar il-Protezzjoni tad-Data; jissottolinja li dan għandu jiġi strettament rispettat, speċjalment fis-sistema edukattiva meta jittieħdu deċiżjonijiet dwar possibbiltajiet u opportunitajiet futuri; Jesprimi t-tħassib serju tiegħu li l-iskejjel u fornituri oħra tal-edukazzjoni qed isiru dejjem aktar dipendenti fuq is-servizzi tat-teknoloġija edukattiva (edtech), inklużi l-applikazzjonijiet tal-IA, ipprovduti minn ftit kumpaniji privati li jgawdu minn pożizzjoni dominanti fis-suq; jemmen li dan għandu jiġi skrutinizzat permezz tar-regoli tal-kompetizzjoni tal-Unjoni; jisħaq, f'dan ir-rigward, fuq l-importanza li jiġi appoġġjat l-użu tal-IA mill-SMEs fl-edukazzjoni, il-kultura u s-settur awdjoviżiv permezz ta' inċentivi xierqa li joħolqu kundizzjonijiet ekwivalenti; jitlob, f'dan il-kuntest, li jsir investiment f'kumpaniji tal-IT Ewropej sabiex jiġu żviluppati t-teknoloġiji meħtieġa fl-Unjoni, peress li l-kumpaniji ewlenin li bħalissa jipprovdu l-IA huma bbażati barra mill-Unjoni; ifakkar b'konvinzjoni li d-data tal-minorenni hija strettament protetta mir-Regolament Ġenerali dwar il-Protezzjoni tad-Data, u tista' tiġi pproċessata biss jekk tkun kompletament anonimizzata jew jekk id-detentur tas-setgħa tal-ġenituri jkun ta l-kunsens jew awtorizza l-proċess, f'konformità sħiħa mal-prinċipji tal-minimizzazzjoni tad-data u tal-limitazzjoni tal-iskop; jappella għal protezzjoni u salvagwardji aktar robusti fis-settur tal-edukazzjoni għal dak li jikkonċerna d-data tat-tfal u jistieden lill-Kummissjoni tieħu passi aktar effettivi f'dan ir-rigward; jitlob li tingħata informazzjoni ċara lit-tfal u lill-ġenituri tagħhom dwar l-użu u l-ipproċessar possibbli tad-data tat-tfal, inkluż permezz ta' kampanji ta' sensibilizzazzjoni u ta' informazzjoni; Jissottolinja r-riskji speċifiċi fl-użu tal-applikazzjonijiet awtomatizzati ta' rikonoxximent tal-IA, li qed jiġu żviluppati bil-pass previst; ifakkar li t-tfal huma grupp partikolarment sensittiv; jirrakkomanda li l-Kummissjoni u l-Istati Membri jipprojbixxu l-identifikazzjoni bijometrika awtomatizzata, bħar-rikonoxximent tal-wiċċ għal skopijiet edukattivi u kulturali, fl-istrutturi edukattivi u kulturali, sakemm l-użu tagħha ma jkunx permess mil-liġi; Jisħaq fuq il-ħtieġa li tiżdied l-għażla tal-klijenti biex tiġi stimulata l-kompetizzjoni u titwessa' l-firxa ta' servizzi offruti mit-teknoloġiji tal-IA għal skopijiet edukattivi; iħeġġeġ lill-awtoritajiet pubbliċi, f'dan ir-rigward, jinċentivaw l-iżvilupp u l-introduzzjoni tat-teknoloġiji tal-IA permezz tal-finanzjament pubbliku u l-akkwist pubbliku; iqis li t-teknoloġiji użati mill-fornituri tal-edukazzjoni pubblika jew mixtrija bi flus pubbliċi għandhom ikunu bbażati fuq it-teknoloġiji b'sors miftuħ; Jinnota li l-innovazzjoni fl-edukazzjoni ilha mistennija, kif enfasizzat mill-pandemija tal-COVID-19 u l-bidla sussegwenti għall-apprendiment online u mill-bogħod; jenfasizza li għodod edukattivi bbażati fuq l-IA bħal dawk għall-valutazzjoni u l-identifikazzjoni ta' diffikultajiet fit-tagħlim jistgħu jtejbu l-kwalità u l-effikaċja tat-tagħlim online; Jenfasizza li l-infrastruttura diġitali u l-kopertura tal-internet tal-ġenerazzjoni li jmiss huma ta' importanza strateġika biex tingħata edukazzjoni bbażata fuq l-IA liċ-ċittadini Ewropej; fid-dawl tal-kriżi tal-Covid-19, jistieden lill-Kummissjoni tfassal strateġija għal 5G Ewropew li jiżgura r-reżiljenza strateġika tal-Ewropa u ma jkunx dipendenti fuq teknoloġiji minn stati li ma jikkondividux il-valuri tagħna; Jappella għall-ħolqien ta' network universitarju u ta' riċerka pan-Ewropew iffokat fuq l-IA fl-edukazzjoni, li għandu jlaqqa' flimkien istituzzjonijiet u esperti mill-oqsma kollha biex jiġi eżaminat l-impatt tal-IA fuq it-tagħlim u jiġu identifikati soluzzjonijiet għall-espansjoni tal-potenzjal tagħha; Itenni l-importanza tal-aċċess għall-kultura għal kull ċittadin fl-Unjoni kollha; jisħaq, f'dan il-kuntest, fuq l-importanza tal-iskambju tal-aħjar prattiki fost l-Istati Membri, il-faċilitajiet edukattivi u l-istituzzjonijiet kulturali u partijiet ikkonċernati simili; iqis ukoll li huwa ta' importanza kruċjali li r-riżorsi disponibbli kemm fil-livell tal-Unjoni kif ukoll f'dak nazzjonali jintużaw sal-massimu tal-potenzjal tagħhom sabiex ikomplu jtejbu l-aċċess għall-kultura; jisħaq li hemm għadd kbir ta' għażliet għall-aċċess għall-kultura u li l-possibbiltajiet kollha għandhom jiġu esplorati sabiex tiġi determinata l-aktar għażla xierqa; jisħaq fuq l-importanza tal-konsistenza mat-Trattat ta' Marrakech; Jisħaq fuq il-fatt li t-teknoloġiji tal-IA jista' jkollhom rwol sinifikanti fil-preservazzjoni, ir-restawr, id-dokumentazzjoni, l-analiżi, il-promozzjoni u l-ġestjoni tal-wirt kulturali tanġibbli u intanġibbli, anki permezz tal-monitoraġġ u l-analiżi tal-bidliet fis-siti ta' wirt kulturali kkawżati minn theddid bħat-tibdil fil-klima, id-diżastri naturali u l-kunflitti armati; Jisħaq li t-teknoloġiji tal-IA jistgħu jżidu l-viżibbiltà tad-diversità kulturali tal-Ewropa; jirrimarka li dawn it-teknoloġiji jipprovdu opportunitajiet ġodda għall-istituzzjonijiet kulturali, bħall-mużewijiet, biex jipproduċu għodod innovattivi għall-ġbir f'katalogi ta' artefatti kif ukoll id-dokumentazzjoni u ż-żieda fl-aċċessibbiltà għal siti ta' wirt kulturali, b'mod partikolari permezz tal-immudellar 3D u r-realtà virtwali awmentata; jenfasizza li l-IA se tippermetti wkoll lill-mużewijiet u l-galleriji tal-arti jintroduċu servizzi interattivi u personalizzati għall-viżitaturi billi jipprovdulhom lista ta' oġġetti ssuġġeriti abbażi tal-interessi tagħhom, espressi personalment u online; Jisħaq li l-użu tal-IA se jwassal għal approċċi, għodod u metodoloġiji innovattivi ġodda li jippermettu lill-ħaddiema u lir-riċerkaturi fil-qasam tal-kultura joħolqu bażijiet ta' data uniformi bi skemi ta' klassifikazzjoni xierqa kif ukoll metadata multimedjali, li jippermettulhom jagħmlu konnessjonijiet bejn oġġetti ta' wirt kulturali differenti u b'hekk iżidu l-għarfien u jipprovdu fehim aħjar tal-wirt kulturali; Jenfasizza li l-prattiki tajba fit-teknoloġiji tal-IA għall-protezzjoni u l-aċċessibbiltà tal-wirt kulturali, b'mod partikolari għall-persuni b'diżabilità, għandhom jiġu identifikati u kondiviżi bejn in-networks kulturali fl-Unjoni kollha, filwaqt li jħeġġeġ ir-riċerka dwar id-diversi użi tal-IA għall-promozzjoni tal-valur, l-aċċessibbiltà u l-preservazzjoni tal-wirt kulturali; jistieden lill-Kummissjoni u lill-Istati Membri jippromwovu l-opportunitajiet offruti mill-użu tal-IA fis-CCSI; Jisħaq li t-teknoloġiji tal-IA jistgħu jintużaw ukoll għall-monitoraġġ tat-traffikar illeċitu ta' beni kulturali u l-qerda ta' proprjetà kulturali, filwaqt li jappoġġjaw il-ġbir ta' data għall-isforzi ta' rkupru u rikostruzzjoni ta' wirt kulturali li huwa kemm tanġibbli kif ukoll intanġibbli; jinnota, b'mod partikolari, li l-iżvilupp, l-introduzzjoni u l-użu tal-IA fi proċeduri ta' skrinjar doganali jistgħu jappoġġjaw l-isforzi ta' prevenzjoni tat-traffikar illegali ta' wirt kulturali, b'mod partikolari biex jiġu supplimentati sistemi li jippermettu lill-awtoritajiet doganali li jiffokaw l-isforzi u r-riżorsi tagħhom fuq l-oġġetti li jippreżentaw l-ogħla riskju. Jinnota li l-IA tista' tkun ta' benefiċċju għas-settur tar-riċerka, pereżempju permezz tar-rwol li l-analitika predittiva jista' jkollha fl-irfinar tal-analiżi tad-data, pereżempju dwar l-akkwist u l-moviment ta' oġġetti kulturali; jisħaq li l-Unjoni jeħtiġilha żżid l-investiment u trawwem sħubijiet bejn l-industrija u l-akkademja sabiex ittejjeb l-eċċellenza fir-riċerka fil-livell Ewropew; Ifakkar li l-IA tista' tkun għodda rivoluzzjonarja għall-promozzjoni tat-turiżmu kulturali u jenfasizza l-potenzjal konsiderevoli tagħha fit-tbassir tal-flussi tat-turiżmu, li jista' jgħin lill-bliet li qed isofru minn wisq turiżmu; Setturi u industriji kulturali u kreattivi (CCSI) Jiddispjaċih għall-fatt li l-kultura mhijiex fost il-prijoritajiet deskritti fl-għażliet u r-rakkomandazzjonijiet ta' politika dwar l-IA fil-livell tal-Unjoni, b'mod partikolari fil-White Paper tal-Kummissjoni tad-19 ta' Frar 2020 dwar l-IA; jitlob li dawn ir-rakkomandazzjonijiet jiġu riveduti sabiex il-kultura ssir prijorità politika tal-IA fil-livell tal-Unjoni; jistieden lill-Kummissjoni u lill-Istati Membri jindirizzaw l-impatt potenzjali tal-iżvilupp, l-introduzzjoni u l-użu tat-teknoloġiji tal-IA fuq is-CCSI u jagħmlu l-aħjar użu mill-pjan ta' rkupru Next Generation EU biex dawn is-setturi jiġu diġitalizzati ħalli jissodisfaw forom ġodda ta' konsum fis-seklu 21; Jirrimarka li l-IA issa daħlet fis-CCSI, kif muri mill-produzzjoni awtomatika ta' testi, vidjos u xogħlijiet mużikali; jenfasizza li l-artisti kreattivi u l-ħaddiema fil-qasam kulturali jeħtiġilhom ikollhom il-ħiliet u t-taħriġ diġitali meħtieġa biex jużaw l-IA u teknoloġiji diġitali oħra; jistieden lill-Kummissjoni u lill-Istati Membri jippromwovu l-opportunitajiet offruti mill-użu tal-IA fis-CCSI, billi jrendu disponibbli aktar finanzjament mill-baġits tax-xjenza u r-riċerka, u jistabbilixxu ċentri għall-kreattività diġitali li fihom artisti kreattivi u ħaddiema fil-qasam kulturali jiżviluppaw applikazzjonijiet tal-IA, jitgħallmu jużaw dawn it-teknoloġiji u oħrajn u jittestjawhom; Jirrikonoxxi li t-teknoloġiji tal-IA għandhom il-potenzjal li jagħtu spinta lil għadd dejjem akbar ta' impjiegi fis-CCSI, permezz ta' aċċess akbar għal dawn it-teknoloġiji; jenfasizza, għalhekk, l-importanza li jissaħħaħ il-litteriżmu diġitali fis-CCSI sabiex dawn it-teknoloġiji jsiru aktar inklużivi u interattivi u sabiex jiġi ffaċilitat l-użu u l-apprendiment tagħhom f'dawn is-setturi; Jenfasizza li l-interazzjoni bejn l-IA u s-CCSI hija kumplessa u teħtieġ valutazzjoni fil-fond; jilqa' r-rapport tal-Kummissjoni ta' Novembru 2020 intitolat "Trends and Developments in Artificial Intelligence – Challenges to the IPRS Framework" (Xejriet u Żviluppi fl-Intelliġenza Artifiċjali – Sfidi għall-Qafas tad-DPI) u l-istudju dwar id-drittijiet tal-awtur u-teknoloġiji l-ġodda: il-ġestjoni tad-data dwar id-drittijiet tal-awtur u l-intelliġenza artifiċjali; jissottolinja l-importanza li jiġu ċċarati l-kundizzjonijiet tal-użu ta' kontenut protett bid-drittijiet tal-awtur bħala input ta' data (stampi, mużika, films, bażijiet ta' data, eċċ.) u fil-produzzjoni ta' outputs kulturali u awdjoviżivi, kemm jekk maħluqa mill-bnedmin bl-għajnuna tal-IA kif ukoll jekk iġġenerati b'mod awtonomu mit-teknoloġiji tal-IA; jistieden lill-Kummissjoni tistudja l-impatt tal-IA fuq l-industriji kreattivi Ewropej; itenni l-importanza tad-data Ewropea u jilqa' d-dikjarazzjonijiet magħmula mill-Kummissjoni f'dan ir-rigward, kif ukoll l-inklużjoni tal-intelliġenza artifiċjali u t-teknoloġiji relatati fost il-punti prijoritarji fuq l-aġenda; Jisħaq fuq il-ħtieġa li tiġi stabbilita viżjoni koerenti tat-teknoloġiji tal-IA fis-CCSI fil-livell tal-Unjoni; jistieden lill-Istati Membri jsaħħu l-enfasi fuq il-kultura fl-istrateġiji nazzjonali tagħhom tal-IA biex jiżguraw li s-CCSI jħaddnu l-innovazzjoni u jibqgħu kompetittivi u li d-diversità kulturali tiġi salvagwardjata u promossa fil-livell tal-Unjoni fil-kuntest diġitali l-ġdid; Jisħaq fuq l-importanza li jinħoloq ambjent eteroġenju għall-Unjoni kollha għat-teknoloġiji tal-IA biex titħeġġeġ id-diversità kulturali u jiġu appoġġjati l-minoranzi u d-diversità lingwistika, filwaqt li jissaħħu wkoll is-CCSI permezz ta' pjattaformi online, li jippermettu li jiġu inklużi ċ-ċittadini tal-Unjoni u li dawn jipparteċipaw; Jistieden lill-Kummissjoni u lill-Istati Membri jappoġġjaw dibattitu demokratiku dwar it-teknoloġiji tal-IA u jipprovdu forum regolari għal diskussjoni mas-soċjetà ċivili, ir-riċerkaturi, l-akkademja u l-partijiet ikkonċernati biex titqajjem kuxjenza dwar il-benefiċċji u l-isfidi tal-użu tagħha fis-CCSI; jenfasizza, f'dan ir-rigward, ir-rwol li l-arti u l-kultura jistgħu jiżvolġu fl-apprendiment tal-IA lin-nies u t-trawwim ta' dibattitu pubbliku dwarha, peress li jistgħu jipprovdu eżempji vividi u konkreti ta' tagħlim awtomatiku, pereżempju fil-qasam tal-mużika; Jistieden lill-Kummissjoni u lill-Istati Membri jindirizzaw il-kwistjoni tal-kontenut iġġenerat mill-IA u l-isfidi li din toħloq għas-sjieda tal-awtur u l-ksur tad-drittijiet tal-awtur; jitlob lill-Kummissjoni, f'dan ir-rigward, tivvaluta l-impatt tal-IA u tat-teknoloġiji relatati fuq is-settur awdjoviżiv u s-CCSI, bil-għan li tippromwovi d-diversità kulturali u lingwistika, filwaqt li tirrispetta d-drittijiet tal-awturi u tal-artisti tal-ispettaklu; Jisħaq li l-Istitut Ewropew tal-Innovazzjoni u t-Teknoloġija (EIT), b'mod partikolari l-Komunità ta' Konoxxenza u Innovazzjoni (KKI) futura tiegħu ddedikata għall-industriji kulturali u kreattivi (CCI), għandu jiżvolġi rwol ewlieni fl-iżvilupp ta' strateġija Ewropea dwar l-IA fl-edukazzjoni, il-kultura u s-settur awdjoviżiv u jista' jgħin biex jiġu aċċelerati u sfruttati l-applikazzjonijiet tal-IA għal dawn is-setturi; Jinnota li l-IA diġà daħlet fil-katina tal-valur kreattiv fil-livell tal-ħolqien, il-produzzjoni, it-tixrid u l-konsum u għalhekk qed ikollha impatt enormi fuq is-CCSI, inklużi l-mużika, l-industrija tal-films, l-arti u l-letteratura, permezz tal-introduzzjoni ta' għodod, software u produzzjoni megħjuna mill-IA ġodda għal produzzjoni aktar faċli, filwaqt li tipprovdi ispirazzjoni u tippermetti lill-pubbliku ġenerali joħloq kontenut; Jistieden lill-Kummissjoni twettaq studji u tikkunsidra għażliet ta' politika biex tindirizza l-impatt detrimentali tal-kontroll ibbażat fuq l-IA ta' servizzi ta' streaming online mfassal biex jillimita d-diversità u/jew jimmassimizza l-profitti billi jinkludi jew jipprijoritizza ċertu kontenut fl-offerta tal-konsumatur, kif ukoll il-mod ta' kif dan jaffettwa d-diversità kulturali u l-qligħ tal-kreaturi; Jemmen li l-IA qed issir dejjem aktar utli għas-CCSI fl-attivitajiet ta' ħolqien u ta' produzzjoni; Jenfasizza r-rwol ta' personalità tal-awtur għall-espressjoni ta' għażliet ħielsa u kreattivi li jikkostitwixxu l-oriġinalità tax-xogħlijiet; jissottolinja l-importanza tal-limitazzjonijiet u l-eċċezzjonijiet għad-drittijiet tal-awtur meta kontenut jintuża bħala input tad-data, b'mod partikolari fl-edukazzjoni, l-akkademja u r-riċerka, u fil-produzzjoni ta' output kulturali u kreattiv, bħal pereżempju l-output awdjoviżiv u l-kontenut iġġenerat mill-utenti; Huwa tal-fehma li għandha tiġi kkunsidrata l-protezzjoni tal-kreazzjonijiet tekniċi u artistiċi ġġenerati mill-IA ħalli titħeġġeġ din il-forma ta' kreattività; Jisħaq li fil-kuntest tal-ekonomija tad-data, tista' tinkiseb ġestjoni aħjar tad-data dwar id-drittijiet tal-awtur, sabiex l-awturi u l-artisti tal-ispettaklu jiġu rimunerati aħjar, b'mod partikolari billi tiġi permessa l-identifikazzjoni rapida tal-awtur u s-sjieda tad-dritt tal-kontenut, u b'hekk jitnaqqas l-għadd ta' xogħlijiet orfni; jenfasizza wkoll li s-soluzzjonijiet teknoloġiċi tal-IA għandhom jintużaw biex itejbu l-infrastruttura tad-data dwar id-drittijiet tal-awtur u l-interkonnessjoni tal-metadata fix-xogħlijiet, iżda wkoll biex jiffaċilitaw l-obbligu ta' trasparenza previst fl-Artikolu 19 tad-Direttiva (UE) 2019/790 dwar id-Drittijiet tal-Awtur u drittijiet relatati fis-Suq Uniku Diġitali għal informazzjoni aġġornata, rilevanti u komprensiva dwar l-isfruttament tax-xogħlijiet u r-rappreżentazzjonijiet tal-awturi u l-artisti tal-ispettaklu, b'mod partikolari meta jkun hemm aktar minn detentur wieħed tad-drittijiet u jkun hemm skemi ta' liċenzjar kumplessi; Jitlob li l-pjan ta' azzjoni dwar il-proprjetà intellettwali mħabbar mill-Kummissjoni jindirizza l-kwistjoni tal-IA u l-impatt tagħha fuq is-setturi kreattivi, filwaqt li titqies il-ħtieġa li jinstab bilanċ bejn il-protezzjoni tad-DPI u l-inkoraġġiment tal-kreattività fl-oqsma tal-edukazzjoni, il-kultura u r-riċerka; iqis li, jekk tadotta qafas regolatorju operattiv u timplimenta politiki pubbliċi proattivi, b'mod partikolari fir-rigward tal-programmi ta' taħriġ u l-appoġġ finanzjarju għar-riċerka, l-Unjoni tista' tkun minn ta' quddiem fil-ħolqien ta' teknoloġiji tal-IA; jitlob lill-Kummissjoni tivvaluta l-impatt tad-DPI fuq ir-riċerka u l-iżvilupp tal-IA u t-teknoloġiji relatati, kif ukoll fuq is-CCSI, inkluż is-settur awdjoviżiv, b'mod partikolari fir-rigward tal-awtur tal-opra, tar-remunerazzjoni ekwa tal-awturi u kwistjonijiet relatati. Jistieden lill-Kummissjoni tikkunsidra l-aspetti ġuridiċi tal-output prodott bl-użu tat-teknoloġiji tal-IA, kif ukoll il-kontenut kulturali ġġenerat bl-użu tal-IA u t-teknoloġiji relatati; iqis li huwa importanti li tiġi appoġġjata l-produzzjoni ta' kontenut kulturali; itenni, madankollu, l-importanza li jiġi ssalvagwardjat il-qafas uniku tad-DPI tal-Unjoni u li kwalunkwe bidla għandha ssir bl-attenzjoni dovuta meħtieġa, sabiex ma jiġix imfixkel il-bilanċ delikat; jistieden lill-Kummissjoni tipproduċi valutazzjoni fil-fond fir-rigward tal-personalità ġuridika possibbli ta' kontenut prodott bl-IA, kif ukoll l-applikazzjoni tad-DPI għal kontenut iġġenerat mill-IA u għal kontenut maħluq bl-użu tal-għodod tal-IA; Jistieden lill-Kummissjoni, barra minn hekk, tikkunsidra tiżviluppa, f'kooperazzjoni mill-qrib ħafna mal-Istati Membri u l-partijiet ikkonċernati rilevanti, mekkaniżmi jew sistemi ta' verifika għall-pubblikaturi, l-awturi u l-kreaturi sabiex tgħinhom jivverifikaw liema kontenut jistgħu jużaw u biex jiddeterminaw b'mod aktar faċli x'inhu protett fil-leġiżlazzjoni dwar id-DPI. Jistieden lill-Kummissjoni tistabbilixxi regoli li jiżguraw l-interoperabbiltà effettiva tad-data sabiex il-kontenut mixtri fuq pjattaforma jkun aċċessibbli fuq kwalunkwe għodda diġitali irrispettivament mill-marka; Settur awdjoviżiv Jinnota li l-IA spiss tintuża biex tippermetti li algoritmi deċiżjonali awtomatizzati jxerrdu u jorganizzaw il-kontenut kulturali u kreattiv muri lill-utenti; jisħaq li dawn l-algoritmi huma "kaxxa sewda" għall-utenti; jisħaq fuq il-fatt li l-algoritmi użati mill-fornituri ta' servizzi tal-midja, il-pjattaformi ta' video-sharing (VSPs) u s-servizzi ta' streaming tal-mużika għandhom jitfasslu b'tali mod li ma jipprivileġġjawx lil xogħlijiet speċifiċi billi jillimitaw is-suġġerimenti "personalizzati" tagħhom għall-aktar xogħlijiet popolari, għal reklamar immirat, għal finijiet kummerċjali jew biex jimmassimizzaw il-profitt; jitlob li l-algoritmi ta' rakkomandazzjoni u l-kummerċjalizzazzjoni personalizzata jkunu spjegabbli u trasparenti fejn possibbli, sabiex il-konsumaturi jkunu jistgħu jifhmu b'mod preċiż u komprensiv dawn il-proċessi u l-kontenut u biex jiġi żgurat li s-servizzi personalizzati ma jkunux diskriminatorji u jkunu konformi mar-Regolament għall-Pjattaforma għan-Negozju u d-Direttiva Omnibus dwar il-Patt Ġdid għall-Konsumaturi, adottati riċentement; jistieden lill-Kummissjoni tindirizza l-modi li bihom l-algoritmi ta' moderazzjoni tal-kontenut jiġu ottimizzati biex jinvolvu lill-utenti, u tipproponi rakkomandazzjonijiet biex jiżdied il-kontroll tal-utent fuq il-kontenut li jaraw, billi jiġi garantit u implimentat b'mod xieraq id-dritt tal-utenti li jagħżlu li jeskludu servizzi rakkomandati u personalizzati; jissottolinja, barra minn hekk, li l-konsumaturi jeħtiġilhom ikunu infurmati meta jkunu qed jinteraġġixxu ma' proċess deċiżjonali awtomatizzat u li l-għażliet u l-prestazzjoni tagħhom ma jridux ikunu limitati; jisħaq li l-użu tal-mekkaniżmi tal-IA għas-sorveljanza kummerċjali tal-konsumaturi jrid jiġi indirizzat, anke jekk jikkonċerna "servizzi b'xejn", billi jiġi żgurat li jkun strettament konformi mad-drittijiet fundamentali u r-Regolament Ġenerali dwar il-Protezzjoni tad-Data; jisħaq li t-tibdiliet regolatorji kollha jridu jqisu l-impatt fuq il-konsumaturi vulnerabbli. Jissottolinja li dak li huwa illegali offline għandu jkun illegali online; jinnota li l-għodod tal-IA għandhom il-potenzjal li jiġġieldu l-kontenut illegali online u li diġà qed jiġu użati biex jagħmlu dan, iżda jfakkar b'konvinzjoni u fil-dawl tal-Att futur dwar is-Servizzi Diġitali, li tali għodod iridu dejjem jirrispettaw id-drittijiet fundamentali, speċjalment il-libertà tal-espressjoni u tal-informazzjoni, u m'għandhomx iwasslu għal obbligu ġenerali ta' monitoraġġ għall-internet, jew għat-tneħħija ta' materjal legali mxerred għal skopijiet ta' edukazzjoni, ta' ġurnaliżmu, ta' riċerka jew skopijiet artistiċi; jisħaq li l-algoritmi għandhom jintużaw biss bħala mekkaniżmu ta' sinjalar fil-moderazzjoni tal-kontenut, suġġett għall-intervent mill-bniedem, peress li l-IA mhijiex kapaċi tiddistingwi b'mod affidabbli bejn il-kontenut legali, illegali u dak ta' ħsara; josserva li t-termini u l-kundizzjonijiet għandhom dejjem jinkludu l-linji gwida tal-komunità kif ukoll proċedura ta' appell; Ifakkar, barra minn hekk, li m'għandu jkun hemm l-ebda monitoraġġ ġenerali, kif stipulat fl-Artikolu 15 tad-Direttiva dwar il-Kummerċ Elettroniku, u li l-monitoraġġ ta' kontenut speċifiku għal servizzi tal-midja awdjoviżiva għandu jkun konformi mal-eċċezzjonijiet stabbiliti fil-leġiżlazzjoni tal-Unjoni; ifakkar li l-applikazzjonijiet tal-IA jridu jaderixxu ma' protokolli ta' sikurezza interna u esterna li għandhom ikunu teknikament preċiżi u ta' natura robusta; iqis li dan għandu jestendi bl-istess mod għall-operazzjoni f'sitwazzjonijiet normali, dawk mhux magħrufa u dawk mhux prevedibbli; Jisħaq, barra minn hekk, fuq il-fatt li l-użu tal-IA f'rakkomandazzjonijiet ta' kontenut ibbażati fuq l-algoritmi dwar fornituri ta' servizzi tal-midja, bħas-servizzi ta' vidjo fuq talba u VSPs, jista' jkollu impatt serju fuq id-diversità kulturali u lingwistika, b'mod partikolari fir-rigward tal-obbligu li tiġi żgurata l-prominenza tax-xogħlijiet Ewropej skont l-Artikolu 13 tad-Direttiva dwar is-Servizzi tal-Midja Awdjoviżiva (id-Direttiva (UE) 2018/1808); jinnota li l-istess tħassib huwa wkoll rilevanti għas-servizzi ta' streaming tal-mużika u jitlob li jiġu żviluppati indikaturi biex jivvalutaw id-diversità kulturali u l-promozzjoni ta' xogħlijiet Ewropej fuq tali servizzi; Jistieden lill-Kummissjoni u lill-Istati Membri jżidu l-appoġġ finanzjarju tagħhom għall-iżvilupp, l-introduzzjoni u l-użu tal-IA fil-qasam tas-sottotitolar awtomatiku u d-doppjaġġ ta' xogħlijiet awdjoviżivi Ewropej, sabiex titrawwem id-diversità kulturali u lingwistika fl-Unjoni u jissaħħu t-tixrid ta' kontenut awdjoviżiv Ewropew u l-aċċess għalih; Jistieden lill-Kummissjoni tistabbilixxi qafas etiku ċar għall-użu ta' teknoloġiji tal-IA fil-midja għall-prevenzjoni tal-forom kollha ta' diskriminazzjoni u biex jiġi żgurat l-aċċess għal kontenut kulturalment u lingwistikament varjat fil-livell tal-Unjoni, ibbażat fuq algoritmi responsabbli, trasparenti u inklużivi, filwaqt li jiġu rispettati l-għażliet u l-preferenzi tal-individwi; Jirrimarka li l-IA tista' tiżvolġi rwol kbir fit-tixrid rapidu ta' diżinformazzjoni; jisħaq, f'dan ir-rigward, fuq il-fatt li l-qafas għandu jindirizza l-użu ħażin tal-IA fit-tixrid ta' aħbarijiet foloz u miżinformazzjoni u diżinformazzjoni online, filwaqt li jevita ċ-ċensura; jistieden lill-Kummissjoni, għalhekk, tivvaluta r-riskju li l-IA tikkontribwixxi għat-tixrid tad-diżinformazzjoni fl-ambjent diġitali kif ukoll soluzzjonijiet dwar kif l-IA tista' tintuża biex tgħin fil-ġlieda kontra d-diżinformazzjoni; Jistieden lill-Kummissjoni tieħu miżuri regolatorji biex tiżgura li l-fornituri tas-servizzi tal-midja jkollhom aċċess għad-data ġġenerata mill-forniment u t-tixrid tal-kontenut tagħhom fuq pjattaformi ta' fornituri oħra; jenfasizza li t-trasferiment sħiħ tad-data mill-operaturi tal-pjattaformi lill-fornituri tas-servizzi tal-midja huwa vitali biex dawn tal-aħħar jifhmu aħjar l-udjenza tagħhom u b'hekk itejbu s-servizzi li joffru abbażi tax-xewqat tan-nies; Jisħaq fuq l-importanza li jiżdied il-finanzjament għal Ewropa Diġitali, Ewropa Kreattiva u Orizzont Ewropa sabiex jissaħħaħ l-appoġġ għas-settur awdjoviżiv Ewropew, b'mod partikolari permezz ta' proġetti ta' riċerka kollaborattivi u inizjattivi pilota sperimentali dwar l-iżvilupp, l-introduzzjoni u l-użu ta' teknoloġiji etiċi tal-IA; Jappella għal kollaborazzjoni mill-qrib bejn l-Istati Membri fl-iżvilupp ta' programmi ta' taħriġ immirati lejn it-taħriġ mill-ġdid jew it-titjib tal-ħiliet tal-ħaddiema biex ikunu ppreparati aħjar għat-tranżizzjoni soċjali li se joħloq l-użu tat-teknoloġiji tal-IA fis-settur awdjoviżiv; Iqis li l-IA għandha potenzjal enormi biex tgħin fl-ixprunar tal-innovazzjoni fis-settur tal-midja tal-aħbarijiet; jemmen li l-integrazzjoni mifruxa tal-IA, bħall-ġenerazzjoni u d-distribuzzjoni tal-kontenut, il-monitoraġġ tat-taqsimiet tal-kummenti, l-użu tal-analitika tad-data, u l-identifikazzjoni ta' ritratti u filmati manipulati, hija kruċjali biex jiġu ffrankati l-ispejjeż fil-kmamar tal-aħbarijiet fid-dawl tat-tnaqqis fid-dħul mir-reklamar u biex jiġu allokati aktar riżorsi għar-rapportar fuq il-post u b'hekk jiżdiedu l-kwalità u l-varjetà tal-kontenut; Id-diżinformazzjoni online: deepfakes Jenfasizza l-importanza li jiġi żgurat il-pluraliżmu tal-midja online u offline biex jiġu ggarantiti l-kwalità, id-diversità u l-affidabbiltà tal-informazzjoni disponibbli; Ifakkar li l-preċiżjoni, l-indipendenza, l-ekwità, il-kunfidenzjalità, l-umanità, l-obbligu ta' rendikont u t-trasparenza, bħala forzi li jixprunaw il-prinċipji tal-libertà tal-espressjoni u l-aċċess għall-informazzjoni fil-midja online u offline, huma deċiżivi fil-ġlieda kontra d-diżinformazzjoni u l-miżinformazzjoni; Jinnota r-rwol importanti tal-midja indipendenti fil-kultura u fil-ħajja ta' kuljum taċ-ċittadini; jisħaq li d-diżinformazzjoni tirrappreżenta problema fundamentali, peress li d-drittijiet tal-awtur u d-DPI ġeneralment jinkisru b'mod kostanti; jistieden lill-Kummissjoni biex, f'kooperazzjoni mal-Istati Membri, tkompli l-ħidma tagħha biex tissensibilizza n-nies dwar din il-problema, filwaqt li tiġġieled l-effetti tad-diżinformazzjoni kif ukoll il-problemi tas-sors; iqis li huwa importanti, barra minn hekk, li jiġu żviluppati strateġiji edukattivi biex, b'mod speċifiku, jittejjeb il-litteriżmu diġitali f'dan ir-rigward; Ifakkar li, minħabba l-ħeffa li biha qed jiġu żviluppati tekniki ġodda, id-detezzjoni ta' kontenut falz u manipulat bħad-deepfakes tista' ssir dejjem aktar diffiċli minħabba l-kapaċità tal-produtturi malizzjużi li jiġġeneraw algoritmi sofistikati li jistgħu jiġu mħarrġa b'suċċess biex jevadu d-detezzjoni, u b'hekk idgħajfu serjament il-valuri demokratiċi fundamentali tagħna; jitlob lill-Kummissjoni tivvaluta l-impatt tal-IA fil-ħolqien tad-deepfakes, tistabbilixxi oqfsa legali xierqa biex tirregola l-ħolqien, il-produzzjoni jew id-distribuzzjoni tagħhom għal skopijiet malizzjużi, u tipproponi rakkomandazzjonijiet għal, fost inizjattivi oħra, azzjoni intiża li tiġġieled kwalunkwe theddida ta' teknoloġija li taħdem bl-IA għall-iżvolġiment ta' elezzjonijiet ħielsa u ekwi u għad-demokrazija; Jilqa' l-inizjattivi u l-proġetti reċenti biex jinħolqu għodod aktar effiċjenti għad-detezzjoni ta' deepfakes u jiġu stabbiliti rekwiżiti ta' trasparenza; jisħaq, f'dan ir-rigward, fuq il-ħtieġa li jiġu esplorati u li jsir investiment f'metodi biex jiġu indirizzati d-deepfakes bħala pass kruċjali fil-ġlieda kontra l-miżinformazzjoni u l-kontenut malizzjuż; iqis li soluzzjonijiet ibbażati fuq l-IA jistgħu jkunu ta' għajnuna f'dan ir-rigward; jitlob lill-Kummissjoni, għalhekk, biex timponi obbligu li abbażi tiegħu l-materjal deepfake kollu jew kwalunkwe vidjo sintetiku magħmul b'mod realistiku għandu jiddikjara li l-materjal mhuwiex oriġinali u timponi limitazzjoni stretta meta użat għal skopijiet elettorali; Jinsab imħasseb li l-IA qed ikollha influwenza dejjem akbar fuq il-mod kif l-informazzjoni tinstab u tiġi kkonsmata online; jirrimarka li l-hekk imsejħa bżieżaq ta' filtri u kmamar tal-eku qed jirrestrinġu d-diversità tal-opinjoni u qed idgħajfu d-dibattitu miftuħ fis-soċjetà; iħeġġeġ, għalhekk, li l-mod kif l-operaturi tal-pjattaformi jużaw l-algoritmi biex jipproċessaw l-informazzjoni jrid ikun trasparenti u li l-utenti għandhom jingħataw aktar libertà biex jiddeċiedu jekk iridux jirċievu informazzjoni u liema informazzjoni jridu jirċievu; Jirrimarka li t-teknoloġiji tal-IA diġà qed jintużaw fil-ġurnaliżmu, pereżempju għall-produzzjoni ta' testi jew, fil-kuntest ta' riċerka investigattiva, għall-analiżi ta' settijiet kbar ta' data; jenfasizza li fil-kuntest tal-produzzjoni ta' informazzjoni ta' sinifikat għas-soċjetà kollha kemm hi, huwa importanti li l-ġurnaliżmu awtomatizzat ikun ibbażat fuq data korretta u komprensiva, għall-prevenzjoni tat-tixrid ta' aħbarijiet foloz; jenfasizza li l-prinċipji fundamentali tal-ġurnaliżmu ta' kwalità, bħas-superviżjoni editorjali, iridu japplikaw ukoll għall-kontenut ġurnalistiku prodott bl-użu tat-teknoloġiji tal-IA; jitlob li t-testi ġġenerati mill-IA jiġu identifikati b'mod ċar bħala tali, sabiex tiġi salvagwardjata l-fiduċja fil-ġurnaliżmu; Jenfasizza l-potenzjal tal-IA li tiffaċilita u tħeġġeġ il-multilingwiżmu billi tiżviluppa teknoloġiji relatati mal-lingwi u tippermetti li jiġi skopert kontenut Ewropew online; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni.
Extracted from TA-9-2021-0238_MT.docx